Биринчи лига: "Цементчи" тайёргарликни бошлади\n19 октябрь, 2017, 21:15\nБарчаларингизни хабарингиз бор, "Цементчи" ўтган икки турда анча жиддий рақибларга нисбатан энг мураккаб учрашувларини ўтказди ва ўзи учун мухим очколарни қўлга киритиб Олий лига масаласини деярли хал қилиб қўйди. Қолган 4 та учрашувда жамоа рақиблардан яна 2 очко ола олса кифоя! Бу вазифани эса футболчилар навбатдаги турнинг ўзидаёқ хал қилиш мақсадидалар. Навбатдаги рақиб эса Қаршининг “Насаф-2” жамоасидир.\n"Андижон"га қарши учрашувдан сўнг жамоа аъзоларига икки кунлик дам олиш имконияти берилди. Футболчилар бугун тушликдан сўнг яна ўз қароргохида йиғилдилар ва навбатдаги бахсга таёргарликни бошладилар.\nЖамоа машғулот ўташ учун йиғилиб турган вақтида стадионга Ўзбекистон миллий телерадиокампанияси вакиллари кириб келдилар. Мехмонлар машғулот давомида жамоа аъзоларини тасвирга тушуриб жамоа хақида махсус кўрсатув таёрлаш мақсадида ташриф буюришганлигини билдиришди. "Цементчи"нинг навбатдаги турга таёргарлик машғулотлари ана шундай тасвирга олиш жараёни билан бошланди. Телевидения вакиллари машғулотлар сўнггида мураббий ва футболчилардан интервью хам олдилар.\n"Цементчи"нинг навбатдаги учрашувни 21 октябрь шанба куни марказий “Цементчи” ўйингохида Қаршининг “Насаф-2” жамоасига қарши ўтказади. Учрашув соат 15:00 да бошланади, дея клуб матбуот хизмати хабар бермоқда.


ЎзА - Эртанги кун ёшларники, марра ёшларники\nЭртанги кун ёшларники, марра ёшларники\nҚизириқ туманидаги Бандихон қишлоқ хўжалиги касб-ҳунар коллежида Республика Маънавият тарғибот маркази Сурхондарё вилояти бўлими ва “Камолот” ёшлар ижтимоий ҳаракати вилоят кенгаши ҳамкорлигида “Бирлашиб катта кучмиз!”, “Биз, ёшлар ёт ғояларга қаршимиз!” шиорлари остида “Эртанги кун бизники, марра бизники” мавзусида ёшлар фестивали ўтказилди.\nТадбирда мамлакатимизда ёш авлодни Ватанга муҳаббат, истиқлол ғояларига садоқат, миллий ва умуминсоний қадриятларга ҳурмат руҳида тарбиялаш, уларнинг замонавий билим ва касб-ҳунарларни пухта эгаллаши, истеъдод ва салоҳиятини кенг намоён этиши учун барча шароитни яратишга қаратилаётган алоҳида эътибор юксак самаралар бераётгани таъкидланди. Ўзбекистон Республикасининг “Ёшларга оид давлат сиёсати тўғрисида”ги қонуни ҳамда Биринчи Президентимизнинг 2014 йил 6 февралдаги "Ўзбекистон Республикасида ёшларга оид давлат сиёсатини амалга оширишга қаратилган қўшимча чора-тадбирлар тўғрисида"ги қарори бу борада муҳим дастуриламал бўлиб хизмат қилаётир.\nФестиваль доирасида югуриш марафони, футбол мусобақаси, “Қувноқ шаҳарча”, "Моҳир ошпаз" беллашувлари, “Виждонли сотувчи”, “Нуронийлар эъзозимизда” лойиҳалари, коллеж битирувчилари ва уюшмаган ёшлар учун меҳнат ярмаркаси ташкил этилди.\n– Вилоятнинг чекка ва олис ҳудудларидаги барча ёшларни қамраб олишга қаратилган мазкур фестиваль бошқа туманларда ҳам ўтказилади, – дейди Республика Маънавият тарғибот маркази Сурхондарё вилояти бўлими масъул ходими Ш.Турдиев. – Ушбу тадбирнинг ўзига хос жиҳати “Қувноқ шаҳарча” мусобақаси бўлиб ўтганидир. Унда коллеж ҳудудида ташкил этилган ўнта бекатда иштирокчиларнинг якка ва жамоа шаклидаги турли беллашувлари ўтказилди.\n“Зукко китобхон” деб номланган дастлабки бекатда жамоаларнинг ҳар бир ўқувчиси дарахт шаклидаги саволлар жойлаштирилган таблодан жавоб топди. Бекат раҳбари томонидан кўрсатиладиган расмларга қисқача ҳикоя тузди. “Рассомлар” бекатида иштирокчилар “Менинг келажагим” мавзусида расм чизди. “Биласизми?” номли учинчи бекатда қизиқарли, кўргазмали топишмоқлар, тезкор савол-жавоблар ўтказилди. “Ақлли компьютер” бекатида ёшлар ўзлари танлаган соҳа бўйича билим ва кўникмасини намойиш этди. “ЭКО-саломатлик”, “Саҳна маҳорати”, “Тадбиркорлик”, “Шахмат ва шашка”, “Ноёб иқтидор”, “Маънавият ва маърифат” бекатлари ҳам қизиқарли баҳс-мунозараларга бой бўлди.\nФестиваль доирасида бадиий ва қисқа метражли фильмлар намойиш этилди.


Маҳмудхўжа Беҳбудий. Оқ елпоғичли чинли хотун (ҳикоя) | www.ziyouz.uz\nБош саҳифа Ўзбек насри онлайн антологиясиМаҳмудхўжа Беҳбудий (1875-1919)Маҳмудхўжа Беҳбудий. Оқ елпоғичли чинли хотун (ҳикоя)\nСунғий мамлакати аҳолисидан Чунғичин ном зот бир адиб бор эди. Бу олами фаноға инонмас ва ҳар замон андин пировоз ва риҳлат этмоққа толиблик қўлидан келмас эди. Они учун жонини овунтирмоқ учун хаёлилар фикр ва бефикрға хотур эткувчи ишларға ружуъ этмоқла ўзига тасалли берарди. Вафотидан сўнгра дунёни некбахт ва маҳсудларидан ҳисобланди.\nЧунғичин Хитой музофотларидан биринда номи Ҳаво тоғининг этакларинда кезар экан, бирдан ўзини бир мозористонда кўрди. Оҳ, мозористон — минг-минг номунтазам тепачалар садо ва нидодин холи махсус замини маъволар (бошпана, макон). У тепалар остинда чор ва ночор инсон ётарлар эди. Уфқи жадид сари тамоман муштағил (банд) қабрларни кўрар-кўрмаз сайёҳ шу фикрға ботди. Афсус, бутун тириклик ҳаёт йўлини охири келиб етган жойи будур. Бу иқоматга мавт ва манзилга хомушона бир карра кирилдими яна қайтмоқ мумкин йўқ. Боқ хотимаи ҳаёт на ўлди? Чин аҳли фақат бир тириклик билар. У ҳаётки шуълаи шамс ила мунаввар, ҳавои соф ила иҳотадур. Чин файласуфи бу фикрларға сирона қабрға-да юрар экан, либоси мотам киймиш ёш бир хотунға рост келди. Бу хотун янгидан тепаланган бир қабр каноринда ўлтуруб қўлинда елпоғичи лукурни елпийур ва ҳам доимий елпийур.\nБу қадар ажиб бир ҳаракат сабабини англамоқ шавқина тушуб, сайёҳ ёш бонуға одоб-ла салом берди.\n— Хоним, о, бу мозорға ётган кимдур, на учун шу туфроқни муттасил елпимак заҳматиға гирифторсиз, сўрамоғим мумкинми?\nМани файласуфим ҳар иш сабабини билмоқчи, аммо сизнинг бу амалингиз асло иҳота тафаккуримға кирмайдур, деди. Бечора хотун елпоғични елинмоқда муттасил ло-йан қатъи давом этарди. Хотун қизарди, бўзарди, бошини олдингга энгкди. Файласуф беҳуда ерға саволини такрор айтди. Мотамкаш хотундан жавоб эшитмади ва асло қулоқ бермай жонининг бор қуввати-ла елпоғични ҳаракатга келтуруб турар эди.\nЧунғичин у маҳалдин мутаассуфона айрилди. Хотуннинг иллат ва сабаб ҳаракатини билмай орзусидин ҳамда шиддатлик орзусидин ўзини сахлаб билмоқ эди. Шабпаррак қаноти каби мутавалли ҳаракатланиб турмиш елпоғичга ҳар замон дўнуб энг чуқур ва мутаҳаййирона бир-фикр ила боқиб бечора файласуф асло бир шай англамайур эди. Аснои таҳаййурда муқобилинда бир ожиза чиқиб файласуфни бир қабр канориға имлаб, шу сўзларни сўйлади: «Эшитдимки, хонумдин савол сўрдингиз, аммо жавоб ололмадингиз. Ман орзунгизни дафъ этарман. Аммо муқобили умид айларманки, сиз ҳам манга бир неча пул берсангизки, бориб, умрумни узун бўлиши учун дуохонлардин бир тумори сеҳрангиз олайин». Чунғичин киссасидин оқча чиқарди ва аъжуза хотун ҳам бу можарони сўйлади:\n«Қабр каноринда кўрганингиз шу хотун Лу исмлик хонимдур. Узун бир беморликдин ўлмиш Тоъу номинда бир адибни беваси ва у қабр ўлган эрининг қабридур. Эр ва хотун яки дигарини шиддатлик бир ишқ ва муҳаббат ила севарларди. Ҳатто, охирги нафасинда Тоъу хотунидин айрилмоқ кулфатидин шикоят этар, гўзал бу хотинини ҳануз баҳор ҳаёт ва ҳуснини ситоратлик замонда ташлаб кетмоқ дарди фикриға сўзан урарди. Лекин на чора, муқтасиъ қадрга тобеъ бўлди, бошқа илож йўқ.\nБеморлик ҳолида Лу хоним хаста Тоъунинг бошидин ҳеч айрилмас, эридин сўнгра дунёга тирик қолмасликни ва болин ҳаётға иштирокидек қарорға, мамотға ҳам шерик бўлушини аҳд ила баён айлади. Лекин Тоъу мунга жавобан: «Зинҳор хоним буйла аҳд ва ямин айтмангиз», — дер эди. Хотун: «Агарда сиздин сўнгра шериклик балосига гирифтор бўлиб, кўзларингиз юмулганидан сўнгра шу зиёи офтобни кўрмоқға мажбур бўлсам, яхши билингки, бошқа бировнинг хотини бўлмоқға асло рўйи ризо кўрсатмайман», — деб жавобини берди.\nТоъу: «Хоним бону, зинҳор бу фикрдан воз кечинг,—дерди. Тоъу хоним: «Эй Тоъу, қўйингиз асрор этмангиз, бори беш санағача уйланмасликға аҳд этойинг».\nЛекин бу сафар дея Тоъу: «Бону, бундай аҳд этманг, фақат мозорим устидаки туфроқ қуригунча қадар мани унутмасликка аҳд этсангиз кифоя…»\nЛу хоним муни учун маҳкам аҳд этди. Тоъу иккинчи очмаслик учун кўзини юмди. Бону кадаридин девона каби бўлди. Хумор ва хитойи кўзларидин думуъ (кўз ёшлари) оташин шашқатор жорий, хумои (иситма, касаллик) шадид (шиддатли) маҳдумлари каби ўзини шаш жиҳата этарди бедард-бедаво.\nДунё одати узра ҳар шай кечар. Бу сил ғамум ва барои ҳужумда кечди-кетди. Оҳ-нолалар кечмас, фақат келмасун — Тоъунинг вафотидин уч кун сўнгра Лу хонимнинг кўзи бир маъқул сифатға кирди. Шуйлаки эрини шогирдларидин бир жавон (ёш йигит) таъзиятга келди. Қадрдон шогирдни оҳ ва оҳ ила қабул этди. Бу жавон ниҳоят музайян (безанган) бир чеҳра соҳиби эди. Аснои муколамада бир оз Тоъудин ва кўброқ бонудин баҳс этди. Беканинг латофат андомидин, гўзаллигидин ва зиёдаси-ла хушлаганидин баён этди. Хоним ҳам андин мамнун ва рози қолди. Жавон шогирд яна келишини ваъда ила видоъ этди.\nБир видоъи умидворий…\nСодиқ ул-ваъда Лу хонум у ваъдаларға интизоран, кўрганингиз, қабр устиға келди. Кунларни елпоғич шамоли-ла эри қабрининг туфроғини қурутуб аҳд этмоқға вақф этар…» Кампир ҳикояни битирар-битирмас файласуфингиз шу фикрға ботди. Умр қисқа, ёшлик ширин, ёш хотун ва эрларни завқ ҳаволарға учирар. Ҳар ҳолда Лу хоним солиҳа бир хотун эмишки, аҳдини паймол этмак истамаз.\nЭй қори, ҳикоянинг ҳосили мундин иборатдур. Адабиёт жадидаи мустақбала (келажак замон) мизга рақамидин ёдкори хайр илтифотиға етса, хўжанди шоир муҳтарам Сайрий афандиға бир туҳфадур. Мутолаасиға танзил буюрсалар, шоядки, риштаи назма чекилса, бизу сиздин бир хотираи мустақбала қолурди. Бу даҳми шеър билмам қалбимдин чиқди. Муқаддам шоир эмас эдим:\nБу олами ҳама ҳайҳот беҳуда,\nНақши зар об паймуда (омонат)…*\n1909 йил, далви девона, Самарқанд, Маҳмудхўжа ибн Беҳбудхўжа.\n* Ҳикоя «Тасодиф» деб номланган дебоча билан бошланиб, унда ушбу ёзилиш тарихи берилган. Муаллиф 1909 йил қиш (далв —20 янв.—19 февр.) кунларида гоҳ ўғли Масъудхўжа билан турли дарсликлар мутолаа қилар, гоҳ сиҳҳат, мантиққа оид китобларни, гоҳ эса турли бадиий асарларни кўздан кечирар экан, бир куни ногоҳ мазкур ҳикояга дуч келиб қолади. У буни олдин ҳам кўрган эди. Беҳбудий асли хитой адабиётидан олинган ушбу ҳикояни ўз қалби ва қалами билан ўзбек ўқувчисига тақдим этмоқчи бўлади. Ҳикоя «Туркистон вилоятининг газети»да 1909 йилги 12-сонида эълоп қилинган. 1995 йил «Ватан» газетасининг 28-сонида ёш тадқиқотчи Ҳалим Сайид кичик сўзбоши билан қайта чоп этди. Ҳикоя Ҳ. Сайид нашри асосида тайёрланди.\n← Аввалги Аввалги Маҳмудхўжа Беҳбудий. Бир аъмо боланинг ҳасрати\nКейинги → Кейинги: Маҳмудхўжа Беҳбудий. Падаркуш (драма)


Жон Леннон мактубининг қораламаси 60 минг фунт стерлингга баҳоланди - XABARDOR.UZ\nДунёга машҳур The Beatles гуруҳи аъзоси Жон Ленноннинг Британия қироличаси Елизавета Иккинчига йўлламоқчи бўлган мактуби 60 минг фунтга баҳоланди, деб хабар қилмоқда CNN телеканали.\nНусха эгаси ўз номини ошкор қилишни истамаган. У чегирмали савдода 10 фунт эвазига бир қанча мусиқий дискларни харид қилган. Улар орасидаги пластинканинг конвертида мактуб қораламаси бўлган.\nЛеннон ўз мактубида Британия империяси орденини рад этиши сабабларини билдиришга уринган. Жон Леннон мукофотни расмий Лондоннинг биафро-нигерия можаросига аралашуви ҳамда АҚШнинг Вьетнамдаги ҳаракатларини қўллаб-қувватлашига норозилик сифатида қайтариб бермоқчи бўлган.\nМактуб қораламасини Ливерпулда бўлиб ўтган The Beatles Story кўргазмасида баҳолашган.


Давлатимизнинг юксак мукофотлари топширилдиHaqida.net\nСаакашвили озодликка чиқарилди\nБуюк Ипак йўлининг Самарқанд тасвирланган 30 метрлик харитаси топилди\nДавлатлар номи қандай келиб чиққан?\nСурия ҳудуди деярли жангарилардан озод қилинди – Путин\nСурия ва Ироқда қолган жангарилар сони маълум қилинди\nHome Mahalliy Давлатимизнинг юксак мукофотлари топширилди\nДавлатимизнинг юксак мукофотлари топширилди\non: Dekabr 07, 2017 In: Mahalliy\nПрезидентимиз Шавкат Мирзиёевнинг фармонларига мувофиқ, Ўзбекистон Республикаси мустақиллигининг 26 йиллиги арафасида мамлакатимизни ҳар томонлама ривожлантириш, юртимиз тинчлиги ва осойишталигини мустаҳкамлашга катта ҳисса қўшган, ижтимоий-иқтисодий ва маънавий-маърифий соҳаларда фидойилик кўрсатган бир гуруҳ юртдошларимиз давлат мукофотлари – фахрий унвонлар, орден ва медаллар билан тақдирланган эди.\nТошкентда 7 декабрь куни Ўзбекистон Республикаси Президенти Шавкат Мирзиёев иштирокида ана шу юксак мукофотларни тантанали топшириш маросими бўлиб ўтди.\nДавлатимиз раҳбари йиғилганларни юксак унвонлар, орден ва медалларга сазовор бўлгани муносабати билан самимий қутлади. Улар орқали барча ватандошларимизни Конституциямиз қабул қилинганининг 25 йиллиги билан муборакбод этди.\nШавкат Мирзиёев бугун юртимизда амалга оширилаётган барча ислоҳотлар Конституциямиз ва Ҳаракатлар стратегиясига асосланишини алоҳида таъкидлади. Якунига етиб бораётган йилда амалга оширилган ишларга тўхталар экан, халқ билан мулоқотда бўлиб, одамларнинг оғирини енгил қилишга асосий эътибор қаратилганини қайд этди.\nДарҳақиқат, Халқ билан мулоқот ва инсон манфаатлари йилида оддий одамлар билан мулоқотнинг мутлақо янги ва самарали тизими йўлга қўйилди. Президентнинг Виртуал қабулхонаси ва Халқ қабулхоналарига 1,5 миллиондан зиёд мурожаат келиб тушди ва уларнинг 1 миллиондан ортиғи ижобий ҳал этилди.\nБугунги кунда дунёдаги нуфузли эксперт ва мутахассислар ҳам халқ билан мулоқотнинг бундай усули катта самара бераётганини эътироф этмоқда.\nХалқимиз Яратгандан аввало тинчлик-хотиржамликни сўрайди. Шундан сўнг ўз уйим, бошпанам бўлса, оилам, бола-чақам билан соғ-саломат яшасам, дейди. Биз халқимизнинг ана шундай орзу-ниятларини рўёбга чиқариш учун иккита масалага, яъни ички ишлар ва соғлиқни сақлаш тизимини ислоҳ қилишга алоҳида эътибор қаратаяпмиз, деди Шавкат Мирзиёев.\nБу борада, албатта, улкан ишлар амалга оширилди. Участка профилактика инспекторларига хизмат машиналари ва уй-жойлар ажратилмоқда. Ҳафтанинг ҳар пайшанба куни “Ҳуқуқбузарликлар профилактикаси куни” сифатида белгиланди. “Хавфсиз шаҳар” лойиҳаси амалга оширилмоқда.\nАйниқса, ёшларимиз учун уларнинг соғлом туғилишидан то мустақил ҳаётга қадам қўйгунича барча зарур шароитлар яратиб берилаётгани эътиборлидир. Давлатимиз раҳбари сентябрь ойида БМТ Бош ассамблеяси сессиясида Ёшлар ҳуқуқлари тўғрисида халқаро конвенция ишлаб чиқиш ташаббусини илгари сургани бу борадаги яна бир муҳим қадам бўлди.\nЖорий йилда бошқа муҳим меъёрий-ҳуқуқий ҳужжатлар қаторида “Ёшларга оид давлат сиёсати тўғрисида”ги қонун қабул қилинди. Ўзбекистон ёшлар иттифоқи тузилиб, барча давлат органлари ва маҳаллаларда ёшлар масалалари бўйича раҳбар ўринбосари лавозимлари ташкил этилди.\nАёлни эъзозлаш, аёлга эҳтиром кўрсатиш халқимизнинг энг олижаноб қадриятларидан ҳисобланади. Шу маънода, Республика Хотин-қизлар қўмитаси ва унинг ҳудудий бўлинмалари фаолиятини жонлантириш, хотин-қизларнинг оила ва жамият ҳаётидаги ўрни ва таъсирини ошириш, уларнинг меҳнатини муносиб баҳолаш ва рағбатлантириш, ҳаётий манфаатларини таъминлаш масалалари давлатимизнинг доимий эътиборида бўлиб келмоқда.\nШу билан бирга, соғлиқни сақлаш соҳасида улкан янгиланишлар рўй берди. Дори-дармон таъминоти, тез тиббий ёрдам, қишлоқ врачлик пунктлари фаолиятини тубдан яхшилаш, ҳудудларда ихтисослаштирилган тиббий марказлар фаолиятини йўлга қўйиш билан боғлиқ муҳим вазифалар амалга оширилди. Қишлоқ врачлик пунктлари негизида 800 га яқин оилавий поликлиника, 400 дан ортиқ тез тиббий ёрдам шохобчаси ташкил этилди. Қишлоқда ишлайдиган 700 га яқин шифокор хизмат уйлари билан таъминланди.\nХориждаги нуфузли клиникаларда ишлаётган 60 га яқин ўзбекистонлик малакали шифокор юртимизга қайтди ва қулай шароитлар билан таъминланди. Улар аҳоли саломатлигини мустаҳкамлаш йўлида хизмат қилмоқда. Шунингдек, хориждаги йирик тиббиёт масканларининг шифокорлари Ўзбекистонга келиб, мураккаб операцияларни амалга оширмоқда. Ҳудудларда республика ихтисослашган тиббиёт марказларининг филиаллари ташкил этилди. Патронаж ва скрининг масаласига энг асосий вазифа сифатида қаралмоқда.\nБугунги кунда юртимизда йўл-транспорт инфратузилмаси, коммунал хизмат даражасини яхшилашга ҳам алоҳида эътибор берилмоқда. Қишлоқ жойларга тоза ичимлик суви, табиий газ ва электр энергияси етказиб бериш бўйича катта-катта дастурлар амалга оширилмоқда. Ҳудудларда янги маданият ва истироҳат боғлари, дам олиш масканлари, кинотеатрлар, кўргазма заллари, кутубхоналар бунёд этилмоқда.\nДавлатимиз раҳбари иқтисодиётни барқарор ривожлантириш мавзусига тўхталиб, ўнлаб янги саноат корхоналари бунёд этилаётгани, валюта бозори либераллаштирилиб, сўмнинг эркин конвертацияси йўлга қўйилганини алоҳида таъкидлади.\nТаъкидлаш жоизки, тадбиркорларга қўшимча имтиёз ва преференциялар бериш, бу соҳани жадал ривожлантиришга қаратилган амалий саъй-ҳаракатлар туфайли юртимизда янги-янги саноат корхоналари, хизмат ва сервис шохобчалари ташкил этилмоқда, энг муҳими, минглаб одамлар иш билан таъминланмоқда.\nБу йилги мавсумда мураккаб иқлим шароити, об-ҳаво инжиқликларига қарамасдан, миришкор деҳқон ва фермерларимиз улкан ғалла ва пахта хирмонлари кўтариб, барча қишлоқ хўжалиги экинларидан мўл ҳосил етиштиришга муваффақ бўлди. Шавкат Мирзиёев шуни таъкидлар экан, бу йил юртимизда Қишлоқ хўжалиги ходимлари кунини белгилаш тўғрисида қонун қабул қилингани, шу кунларда барча вилоят ва туманларда ана шу сана ҳосил байрами сифатида кенг нишонланаётганини қайд этди.\nИлм-фан, адабиёт, санъат ва маданият соҳаларини ривожлантириш бўйича ҳам қатор қарорлар қабул қилинди. Давлатимиз раҳбари ушбу соҳалар вакиллари билан бир неча бор учрашиб, улар олдида турган долзарб масалаларни муҳокама қилди. Фанлар академиясининг илмий ва моддий-техник базасини мустаҳкамлашга зарур маблағ ва ресурслар ажратилди. Янги илмий марказлар, технопарклар ташкил этилди. Инновацион ривожланиш вазирлиги ташкил этилгани бу борада муҳим янгилик бўлди.\nИлм-фан – тараққиёт асоси, деди Шавкат Мирзиёев. Замонавий илм-фан ютуқларига, инновацион ғояларга таянмаган давлатнинг ҳам, жамиятнинг ҳам келажаги йўқ. Фақат илм ва маърифат, интеллектуал салоҳият, ҳар томонлама билимли кадрлар ҳисобидан Ўзбекистонни янги тараққиёт босқичига олиб чиқа оламиз.\nКейинги бир йилда юз берган ва яққол кўзга ташланадиган яна бир воқеа – қўшни мамлакатлар билан дўстлик ва ҳамкорлик муносабатлари янги босқичга кўтарилгани бўлди. Чегара масалаларида тарихий келишувларга эришилди. Юртимиздаги миллатлараро тотувлик ва ўзаро ҳурмат муҳити янада мустаҳкамланди.\nДавлатимиз раҳбари 2017 йилда амалга оширилган ишларни таҳлил қилиб, халқ билан бамаслаҳат иш олиб борган одам ҳам, давлат ҳам ҳеч қачон кам бўлмаслигига, ҳар қандай қийинчиликларни енгиб, ўзининг эзгу мақсад-муддаоларига албатта эришишига барчамиз кундалик ҳаётимизда ишонч ҳосил қилаётганимизни алоҳида таъкидлади.\nШундай экан, бу йўлда бошланган хайрли ишлар келгусида ҳам албатта давом этаверади.\nЎзбекистон Республикаси санъат арбоби, адабиётшунос олим Иброҳим Ғофуров, Ўзбекистон Республикасида хизмат кўрсатган маданият ходими, шоир Бахтиёр Генжемуратов, Давлат мукофоти совриндори, Республика фтизиатрия ва пульмонология илмий-амалий тиббиёт маркази бош врачи ўринбосари Вера Белоцерковец, «Эл-юрт ҳурмати» ордени соҳиблари – меҳнат фахрийси Каллибек Камалов, «Нуроний» жамғармасининг Наманган вилояти бўлими раиси Икромхон Нажмиддинов, “Меҳнат шуҳрати” ордени соҳиблари – Иқтидорли ёшларни қўллаб-қувватлаш “Улуғбек” жамғармаси раҳбари Оқил Салимов, Ислом Каримов номидаги Тошкент давлат техника университети профессори Азмиддин Садриддинов, Бўз туманидаги 26-ихтисослаштирилган умумий ўрта таълим мактаб-интернати директори Галина Цой, «Дўстлик» ордени соҳиби, «Нуроний» жамғармасининг Самарқанд вилояти бўлими раиси Ҳасан Нормуродов ва бошқалар камтарона меҳнатларини юқори баҳолаб, давлатимизнинг юксак мукофотларига муносиб кўргани учун Президентимизга миннатдорлик билдирди.\nСарвар Ўрмонов (сурат), ЎзА\nЎзбекистон Миллий Паралимпия терма жамоаси БААга жўнаб кетди\nШавкат Мирзиёев Ўзбекистон халқини Конституция куни билан табриклади. Тўлиқ нутқ\nQozog‘istonda 2018 yil O‘zbekiston yili deb e’lon qilindi 297 views


Ўзбекистонда балиқчиликка ихтисослашган 14 ҳудуд ташкил қилинади\n18:37 / 28.03.2017\nШавкат Мирзиёев Қизилтепа туманидаги “Ванғози агро” фермер хўжалиги шийпонида бўлиб, вилоятда қишлоқ хўжалигида амалга ошириладиган истиқболли лойиҳалар билан танишди. Бу ҳақда ЎзА хабар берган.\nТумандаги Тўдакўл сув омбори ҳавзасида Вьетнам технологияси асосида йилига минг тоннадан зиёд балиқ балиқ етиштириш мўлжалланмоқда. Натижада вилоятда йилига балиқ етиштириш кўрсаткичи 8,5 минг тоннага етказилади.\nТумандаги “Аква Тўдакўл” масъулияти чекланган жамияти қўшма корхонаси томонидан балиқ чавоғи етиштирувчи инкубацион цех, 250 тонналик музлаткичли омборхона, минг тонна балиқни қайта ишлаш, 400 тонна балиқ филеси ҳамда 350 тонна ярим тайёр маҳсулот ишлаб чиқариш цехлари ташкил этилиши режалаштирилган. "Ипотека банки" кредити эвазига янги ҳавзалар қазиш ва уларда сув таъминотини яхшилаш учун хориждан махсус техника ва механизмлар, насослар сотиб олинади.\nЛойиҳанинг умумий қиймати 18,7 миллиард сўм бўлиб, шундан 13,3 миллиард сўми банк кредитлари, 5,4 миллиард сўми корхона маблағидир. Ушбу лойиҳа халқимиз дастурхонига сифатли балиқ маҳсулотлари етказиб бериш, 90га яқин иш ўрни яратиш имконини беради.\nАйдар-Арнасой кўллар тизимида балиқчиликни ривожлантириш бўйича амалга ошириладиган ишлар тўғрисида ҳам маълумот берилди. Ушбу ҳавзалардан фойдаланишни тартибга солиш, ноқонуний балиқ овлашга чек қўйиш, бу ерда инкубация цехлари ташкил этиш ҳисобига етиштирилаётган балиқ ҳажмини келгуси уч йилда 20 минг тоннага етказиш бўйича Ўзбекистон Республикаси Вазирлар Маҳкамасининг қарори қабул қилинди. Унга кўра, кўл ҳавзасида балиқ етиштириш бўйича мамлакатимизнинг барча вилоятларига 14 ҳудуд ажратиб берилди. Ушбу ҳудудларда вилоятлар томонидан балиқ етиштириш ва уни муҳофаза қилиш ишлари ташкил этилади.\nПрезидент Жиззах, Навоий, Сирдарё ва Тошкент вилоятларида прокуратура, ишки ишлар бошқармалари ходимларидан иборат махсус отрядлар ташкил қилиш ва кўл ҳудудини броконьерлардан тозалаш бўйича мутасаддиларга тегишли топшириқлар берди. Етиштирилган маҳсулотни экспорт қилиш чораларини кўриш зарурлиги таъкидланди.


Бир марталик шприц Наманганда ҳам ишлаб чиқарилмоқда - Халқ сўзи\nБир марталик шприц Наманганда ҳам ишлаб чиқарилмоқда\n11:08 26 Август 2019 Жамият\nТиббиёт соҳасида эҳтиёж юқори бўлган ушбу маҳсулотни ишлаб чиқариш Уйчи туманидаги Жийдака қишлоғида барпо этилган “AX MEDICAL FARM” масъулияти чекланган жамияти шаклидаги қўшма корхонасида йўлга қўйилди. Бу ерда йилига 100 миллион дона бир марталик шприц ва 300 минг дона аёллар тиббиёт ойнаси ишлаб чиқариш кўзда тутилган.\nҚурилиш ишлари 2018 йил март ойида бошланган корхона ўз йўналишида ноёб лойиҳа ҳисобланади. Чунончи, ишлаб чиқариш ҳажми жиҳатидан республикамизда Нукус шприц заводидан кейин иккинчи ўринда туради. Лойиҳага кўра,бу ерда ўрнатилган хорижий технология ёрдамида йилига 40 миллиард сўмлик маҳсулот тайёрлаш имконияти мавжуд.\n– Уйчи туманидаги “Бунёдкор Махсудбек файз” фермер хўжалиги ташаббуси билан амалга оширилган мазкур лойиҳанинг умумий қиймати 2 миллион 300 минг АҚШ долларига тенг бўлиб, шундан 630 минг доллари хитойлик ҳамкор – “JiangXi Jinsheng medical Devices Group Co. LTD” комапниясининг тўғридан тўғри инвестициясидир, –дейди қўшма корхона директори Элмурод Мамадалиев.\nКорхона тўла қувватда ишга тушиши билан 100 га яқин маҳаллий ёшларнинг доимий бандлиги таъминланади.\nКеча “AX MEDICAL FARM” ҳамкорлик корхонасининг тантанали очилиш маросими бўлди. Унда сўзга чиққан вилоят ҳокими Хайрулло Бозоров ҳудуд инвестициявий салоҳиятини юксалтириш борасида олиб борилаётган ишлар тўғрисида тўхталди. Унинг таъкидлашига қараганда, кейинги икки-уч йилда амалга оширилган давлат дастурлари ҳамда хорижий инвестициялар ёрдамида саноат соҳасида катта сакрашга эришилди.\nМаълумот ўрнида айтиш керакки, вилоятга жорий йилнинг биринчи ярмида 125 миллион АҚШ доллари миқдорида ёки 2017 йилга нисбатан 15 баробардан кўп инвестиция кириб келишига эришилди. Йил якунида ушбу кўрсаткични 400 миллион АҚШ долларига етказиш режалаштирилмоқда.\nОй охирида айрим ҳудудларда қор ёғиши кутилмоқда


Аҳмадийнажод парламент раиси Ларижоний оиласини коррупцияда айблади\nфеврал 04, 2013\nАҳмадийнажод парламент спикери Али Ларижонийга қарши айбловларни якшанба куни парламентда қилган чиқишида илгари сурди.\nЭрон Президенти Маҳмуд Аҳмадийнажод мамлакат парламенти раисининг оиласини коррупцияга аралашганликда айблади. Аҳмадийнажод парламент спикери Али Ларижонийга қарши айбловларни якшанба куни парламентда қилган чиқишида илгари сурди.\nШу йилнинг июнида ўтказилиши кутилаётган президент сайловида Ларижоний асосий даъвогарлардан бири деб кўрилмоқда.\nАҳмадийнажод ўз вазирларидан бирини ишдан олиш тўғрисидаги масала кўриб чиқилаётган пайтда парламентга келди. Мажлис пайтида Эрон президенти парламент раисининг укаси Фозил Ларижонийнинг овози ёзилган аудиони эшиттириб, бу Ларижоний оиласи коррупцияга аралашганига ишора қилади, дея баён қилди.\nЛарижоний бунга жавобан Аҳмадийнажодни ўз иттиофқчиларини суд терговидан ҳимоя қилиб келганликда айблади. Даҳанаки жанг парламент сессиясида тўс-тўполон келтириб чиқарди, залда депутатлар шовқин-сурон кўтарди.\nИкки муддат президент бўлган Аҳмадийнажод июн ойидаги сайловда иштирок эта олмайди, лекин кузатувчилар у иқтидордан кетганидан кейин ҳам сиёсий таъсирини сақлаб қолишга уринади, демоқда.\n"Битта автобусга худди картошка қопидай 30-40 одамни юклашади"\n"Коллежимизга рўмолда кириш тақиқланган, қизлар рўмолни ечиб киради"\nФарғоналик ҳуқуқ фаоли Ғанихон Маматхонов 8 йиллик тутқунликдан сўнг озод этилди\nПахта теримига одам чиқаришга масъул самарқандлик доктор юрак хуружидан ўлди\nРамзан Қодиров Тошкент зиёрати чоғида Шавкат Мирзиёев қабулида бўлди\nМХХ ертўласида қолаётган журналистнинг онаси Мирзиёевдан ёрдам сўради\nАъзам Турғунов: Қамоқдалигимда мен учун қайғурган дўстларимга катта раҳмат\nХалқаро подиумларга интилаëтган тожикистонлик моделлар\nҚирғиз-қозоқ чегарасидан юзлаб машина ўтолмай турибди


Оғир атлетика тарихида илк бор Эрон аёллар терма жамоаси юртимиздаги мусобақада иштирок этмоқда\n28 апрель, 2018, 13:20\nХабарингиз бор, айни кунларда Хоразм вилояти оғир атлетика бўйича ўсмирлар ва ёшлар ўртасида Осиё чемпионатига мезбонлик қилмоқда.\nУшбу мусобақа ўсмирлар учун жорий йил Аргентинада бўлиб ўтадиган навбатдаги ўсмирлар Олимпиадасига йўлланма бериши билан аҳамиятли. Қолаверса, жорий турнирда оғир атлетика бўйича Эрон аёллар терма жамоасининг ушбу спорт тури тарихида илк бор иштирок этаётгани кўпчиликда катта қизиқиш уйғотган.\nАргентина ўсмирлар Олимпиадасига йўлланма учун кураш олиб бориятган ушбу делегация 4 нафар иштирокчи билан қатнашяпти. Айни кунга келиб, 2 нафар спортчи ўз иштирокини якунлаган. Бироқ лицензия қўлга киритилмади.


Бугун футбол. Миллий жамоа Сингапурга қарши ўйинга тайёрми? » Ўзбекистон янгиликлари – Zamin.uz\n15 октябрь 2019, 13:57\nБугун, 15 октябрь куни Тошкент вақти билан соат 16:45да ЖЧ—2022 саралашининг иккинчи босқичи 3-тури доирасида Ўзбекистон миллий жамоаси Сингапурга қарши ўйинда майдонга тушади. Вадим Абрамов бошчилигидаги жамоа 14 октябрь куни кечқурун Сингапурга етиб келди. Бугунги ўйиндан сўнг Ўзбекистон биринчи турдаги мағлубиятга қарамай, гуруҳ етакчисига айланиши мумкин.\nХўш, Абрамов бошчилигидаги миллий жамоа бу ўйинга тайёрми?\nКеча Сингапурга етиб келган Ўзбекистон миллий жамоаси футболчилари яхши кайфиятда эканини айтиш мумкин. Футболчилар Сингапурга кеч етиб келишганига қарамай, Абрамов рақиб ўйини билан боғлиқ кўрсатмаларни кечанинг ўзида футболчиларга тушунтирди. Кечки овқатланишдан сўнг футболчиларга рақиб ўйинидаги камчиликлар ҳақида тайёрланган видео намойиш этилди. Темур Копадзе уларни футболчиларга тушунтириб берди.\nФутболчилар ўйиндан икки соат олдин стадионга боришади ва у ерда қизиш машқлари ўтказилади. Футболчилар яхши кайфиятда эканини айтдик, аммо улар Яманни йирик ҳисобда мағлуб этишдаганидан ҳаволаниб кетмаганлари ҳам сезилди. Йигитлар хотиржам тарзда ўйинга шайланишмоқда. Бундан эса Абрамов йиғин доирасида футболчиларга Яман ва Сингапурни енгишни умумий вазифа қилиб қўйгани билинади. Яъни, бугун Сингапур мағлуб этилса, Абрамов ўзини биринчи синовдан муваффақиятли ўтди деб ҳисоблаши мумкин. Футболчилардаги хотиржамлик эса яхшилик аломати.\nАбрамов рақиб футболчиларини яхши ўргангани сезилди. У рақиб футболчиларининг кучли жиҳатларини, асосий футболчиларнинг устунликларигача санаб берди. Айнан рақибни ўрганиш Абрамовнинг устун жиҳати эканини алоҳида таъкидлаш керак.\nЎйинга тайёрланаётган миллий жамоа футболчиларининг шароитларидан миллий жамоанинг собиқ футболчилари Азиз Ҳайдаров ва Темур Копадзе хабардор бўлиб туришибди. Уларнинг борлиги жамоанинг ички муҳитига ҳам ижойиб таъсир қилганини айтиш мумкин.\nМиллий жамоа билан Сингапурга фақат «Насаф» сардори Умар Эшмуродов келмаган. У клуб сафига қайтиб Суперлига ўйинларига тайёрланишга қарор қилган. Қолган барча футболчилар ўйинга шай. Бир сўз билан айтганда, Ўзбекистон Сингапурга қарши ўйинга тайёр.\nЯнгиликлар » Спорт » Бугун футбол. Миллий жамоа Сингапурга қарши ўйинга тайёрми?\n20:00 Нега Тимур Кападзе ва бир футболчи терма жамоадан аввал Сингапурга жўнаб кетди?\n19:38 Ўзбекистон миллий терма жамоаси лагерини бир футболчиси тарк этди


«Бизга энг аввал, аскар керакдир» — Ishonch Gazetasi\n«Бизга энг аввал, аскар керакдир»\nOn Jan 14, 2021 7,085\nёхуд жадид боболаримиз орзуларида\nкучли армия бор эдими?\nМана, 29 йилдирки, Ватан ҳимоячилари кунини озод ва эркин халқнинг энг муҳим байрамларидан бири қаторида нишонлаб келамиз. Ўзбекистон армиясининг қудрати нимада? Шубҳасизки, ҳарбийлар билан бутун жамиятнинг бирлиги ҳамда ҳамжиҳатлигида. Яъни, армия ва халқнинг бирдамлигида. Буни ҳар йили юртимиз бўйлаб кенг жамоатчилик иштирокида кўтаринки руҳда ўтадиган ватанпарварлик ойлиги тадбирларида ҳам кузатиш мумкин. Армия халқдан, халқ эса армиядан куч олиб, эртанги кунга ишонч ортаётгани кимни қувонтирмайди?! Мана шу маънавий қудрат бизнинг улкан бойлигимиздир.\nЎзининг буюк тарихи ва аждодларига муносиб бўлган ўзбек халқи мамлакат хавфсизлигини ишончли таъминлай оладиган қудратли миллий армияни ярата олди.\nБуюк тарих ва аждодлар… Бу ҳақда узоқ тўхталиш мумкин. Лекин келинг, миллий армиямиз байрами, Ватан ҳимоячилари куни муносабати билан яқин тарихдаги муҳим бир воқелик, аниқроғи, жадидларнинг Туркистонда миллий армия тузиш орзуси ҳақида фикрлашсак.\nЖадидлар миллатни уйғотиш, Ватанни озод қилиш, истиқлолга эришиш учун маориф, таълим, тил, адабиёт каби муҳим масалалар қаторида аскарлик муаммосини ҳам жонларини хатарга қўйиб, матбуотда дадил олиб чиқишади. Бунга сабаб шу эдики, аввал чор Россияси мустамлакачилари, ундан сўнгра шўролар ҳукумати эрк учун Туркистонда авж олган исёнлар, қўзғолонлар, миллий озодлик ҳаракатларини бостириш мақсадида айнан ўзимизда ҳарбий кадрлар тайёрлашга зўр беришди.\nПётр Галузонинг «Туркистон – колония» номли китобида 1899-1917 йиллар давомида Фарғона, Самарқанд, Ҳазорбўйи, Сирдарё, Еттисув вилоятларида чор ҳукуматига қарши кўтарилган 4922 тв қўзғолонлар ҳақида маълумотлар берилган. 18 йил давомида Туркистондаги маҳаллий аҳоли мустамлакачилик сиёсатига, топталаётган ҳуқуқларига қаршилик ҳаракатлари билан жавоб беришади. Ўша даврда йилига ўртача 270 та қўзғолон кўтарилади. Масалан, биргина 1917 йилга оид тўлиқ бўлмаган маълумотларга кўра, Фарғонада 324 маротаба, Ҳазорбўйида 171 та, Самарқандда 47, Еттисувда 5 та қўзғолон – жами 547 маротаба халқ мустабидларга қарши исён кўтаради. Халқнинг бундай норозилигини, озодлик йўлидаги ҳаракатларини қурол кучи, армия қудрати билан бостириш мақсадида мустамлакачилар 1900 йилда Тошкентда кадетлар корпусини, 1915 йилда эса прапоршиклар мактабини очиб, Туркистонда ҳарбий мутахассислар тайёрлашга катта эътибор беради. Ҳокимият шўролар қўлига ўтгач, 1918 йилда Туркистон совет қўмондонлиги курслари ташкил этилади.\nхалқ большевиклар даврида ҳам зулм, ҳақсизлик ва адолатсизликдан жабр чекди. Шу сабабли жамиятнинг энг илғор қатлами бўлган жадидлар матбуотдаги чиқишларида қўшин тузиш, ўз армиямизга эга бўлиш масаласини олиб чиқа бошлашди. Хусусан, «Ҳуррият», «Иштирокиюн», «Туркистон», «Зарафшон», «Меҳнаткашлар товуши» каби газеталарда мақолалар берилди. Абдурауф Фитрат, Маҳмудхўжа Беҳбудий, Абдулла Қодирий, Мунаввар қори Абдурашидхонов, Ҳожи Муин каби жадидчилик ҳаракатининг таниқли намояндалари ўз чиқишларида Ватан ва ҳуррият учун армия зарур эканлиги ҳақида фикр-мулоҳазаларини дадил ифода этишди.\nМасалан, Абдурауф Фитрат ўз мақоласида «Мухториятни олмоқ ва сақламоқ керакдир. Съезд ўз ишини қилди. Қолғанлари бутун миллатнинг вазифасидир. Мухториятни сақламоқ учун куч лозим» дея қўшин тузиш ҳаёт-мамот масаласи эканига эътибор қаратади.\nҲожи Муин ўз чиқишида муаммони янада кескин қўяди: «Ҳозирги вазифамизға қарағанда бизга энг аввал, аскар керакдир. Чунки ҳозирги дохилий шўриш ва инқилоб хорижий душманларнинг тажовузидан ортиқ бизга қарши хатарли бир ҳолға айланмақдадурки, бу шўришдан ватан ва ҳурриятни қутқариб олмоқ учун аскарий зўр бир қувватға молик бўлмағимиз мутлақо лозимдир»\nТом маънода озод ва эркин бўлиш, чор Россияси, ундан сўнгра шўро ҳукумати томонидан топталаётган ҳуқуқларни ҳимоя қилиш, истиқболдаги нурли кунлар учун армия тузиш заруратини оғриқли муаммо сифатида Абдулла Қодирий ҳам матбуотга олиб чиқади:\n«Бошқалар тарафиндан ҳуқуқингнинг топталмови, четларга маҳкум, мазлум бўлмаслик, чет миллатларга ўз товушингни эшитдуриб эшитмоққа мажбур этувға шубҳа йўқким, қўлингдаги қуролингға, аскарий кучингга қараб бўлур. Мамлакат идораси аскарсиз мумкин эмас. Идора ўз қўлимизга ўткач, табиий, ватанимизнинг душмандан муҳофазати ўз устимизга тушажак. Бунинг учун ўз аскаримиз бўлурға керак. Табиийдирки, мамлакат идораси бизнинг қўлда бўлиб аскарликни бошқалар қилмаяжак. Бу мумкин ҳам эмас. Шунинг учун агарда биз мустақил, қуллиқдан қутулиб яшовни хоҳлар эканмиз, яқин истиқболимиздаги бахтли кунлар учун аскар бўлувимиз, ватан муҳофазасига ҳозирланувимиз лозим. Лозимгина эмас алзамдир».\nЖадидчилик ҳаракатининг яна бир таниқли вакили Маҳмудхўжа Беҳбудий «Меҳнаткашлар товуши» газетасининг 1918 йил 2 август кунги сонида «Ғалла, аскарлик, ер ва тазминоти ҳарбия» сарлавҳали мақола эълон қилади. Мақолада ёзилишича, Беҳбудий 1918 йил 16 июль куни Тошкентга бориб, Туркистон ҳукумати раиси Тобулиннинг қабулига киради ва амалдор билан миллат учун ўша пайтдаги энг оғриқли муаммолар – ғалла, аскар олиш, тазминоти ҳарбия (ҳарбий контрибуция, урушда енгилган давлат томонидан ғолиб давлатга сулҳ шартномаси асосида тўланадиган пул – муаллиф изоҳи ), ер ва сув масаласида суҳбатлашади. Гарчи бу суҳбатда юқорида келтирилган мақолалардаги сингари Туркистонда қўшин тузиш масаласи яққол кўзга ташланмаса-да, мустамлака зулми остида яшаётган маҳаллий халқнинг дарди, ташвиши акс этади. Беҳбудий шўро амалдоридан умид қилиб, унга бир соатдан кўпроқ вақт давомида юқорида қайд этилган муаммолар Туркистонда тинчлик, осойишталик ўрнатилишида қанчалар муҳим эканини тушунтиришга ҳаракат қилади. Масалан, маҳаллий аҳолидан аскар олиш масаласида маърифатпарвар бобомиз шундай таклиф беради:\n«….Иккинчи, аскар масаласидирки, бу ҳар нарсадин муҳим ва мунинг умумий бўлуши лозим. Аммо мусулмонлар ҳануз шунга ўрганмаган ва ҳам дохили фитначилар қора халқнинг фикридан фойдаланиб, эҳтимолки, баъзи бир фитналарға сабаб бўлсалар. Ва ҳам номаълум ва сиёсатан фикри билкулли нотўғри кишилар қўлиға яроқ ўтуб, эҳтимолки, кутулмаган ёмон ҳодисалар пайдо бўлса. Шунинг учун таклиф қиламанки, то халқ ўрганиб, бироз аҳвол ўзгаргунча умумий аскар олинмай, кўнгилли тариқинда тарғиб ва ташвиқ билан ҳам халқнинг аҳволиға қараб олинса эди».\nҲукумат раиси Тобулин ўртага ташланган тўртта масала бўйича билдирилган таклифларни ёзиб олиб, яхши ваъдалар беради. Мақолада бу ҳақда шундай фикрлар бор: «Ғалла иши сиездида бўлур, деди. Самарқандда аскарнинг кўнгилли равишда олинишиға ва янгидин тазминот олинмаслигига ва ҳам ер тақсимини мавқуф қолишиға фикри бирлигини сўйлади. Ва бу тўғрида тадбирлар кўрарға ваъда этди».\nТарихдан маълумки, совет ҳокимияти даврида ҳам Туркистонда миллий озодлик ҳаракати авж олган. Шўро ҳукуматининг сиёсати алдов ва хиёнатдан иборатлигини ўз вақтида англаб етган жадидлар том маънодаги озодлик ва эрк учун Туркистонда миллий ҳарбий қўшинларга кучли эҳтиёж борлигини матбуотда олиб чиқишади. Бу чиқишлар жиддий муҳокамалар билан бир қаторда ҳукумат қаршилигига ҳам сабаб бўлади…\nҲа, ҳурлик учун курашган жадидчи боболаримизнинг орзу-умидлари бизга насиб этди. Бугун мамлакат мустақиллиги, ҳудудий яхлитлик, чегаралар дахлсизлиги, тинч ва осойишта ҳаётнинг ишончли ҳимоячиси бўлган миллий армиямиз бор. Унинг «бўй-бастига» қараганда қалбимиз фахр ва ғурурга тўлади.\nЎзбекистон Журналистика ва оммавий коммуникациялар университети катта ўқитувчиси\nЎЗСАНОАТҚУРИЛИШБАНКДА JCB ТЎЛОВ ТИЗИМИ


САМАРҚАНД – “Озодликда видеолавҳа чиққач, МИБ муаммони 5 кунда тўлиқ ҳал қилишга ваъда берди” (ВИДЕО)\nПАЙАРИҚ. “Самарқанд вилояти Пайариқ туманидан мактуб йўлламоқдамиз. Қишлоқ аҳлини кўпдан бери қийнаб келаётган масала – қоғозда бор-у, амалда йўқ стадион ҳақида Озодликда видеолавҳа чиққач, вилоят ва туман МИБ вакиллари келишди. Эгаллаб олинган айрим жойлар очилди. Дарахтлар йиқитилди. Лекин ҳозирча ўзбошимчалик билан қурилган иморатлар бузилмади. 5 кун ичида муаммо тўлиқ ҳал бўлади, деб ваъда беришяпти. Жуда кўп бора алдандик. Ишқилиб, бу гал рост гапираётган бўлишсин!”


ЎзА - 3 апрель куни кутилаётган об-ҳаво маълумоти\n3 апрель куни кутилаётган об-ҳаво маълумоти\n02.04.2018 13:07 Чоп этиш версияси\nРеспублика Гидрометеорология марказининг хабар беришича, 3 апрель куни Тошкентда ҳаво ўзгариб туради, ёғингарчилик бўлмайди. Ғарбдан секундига 5-10 метр тезликда шамол эсади. Кечаси 8-10, кундузи 21-23 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 0-5, Хоразм вилоятида 2-7, кундузи 12-17 даража илиқ, Устюртда кечаси 2 даража совуқ, 3 даража илиқ, кундузи 7-12 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 5-10, кундузи 15-20 даража илиқ бўлади.\nТошкент ва Сирдарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 7-12, кундузи 15-20, айрим жойларда 23-25 даражагача илиқ бўлади.\nСамарқанд ва Жиззах вилоятларида ҳаво ўзгариб туради, кечаси ва эрталаб баъзи жойларда ёмғир ёғиши мумкин, кундузи ёғингарчилик бўлмайди. Шарқдан секундига 7-12 метр тезликда шамол эсади. Кечаси 7-12, кундузи 15-20, айрим жойларда 23-25 даражагача илиқ бўлади.\nҚашқадарё ва Сурхондарё вилоятларида ҳаво ўзгариб туради, кечаси ва эрталаб баъзи жойларда ёмғир ёғиши мумкин, кундузи ёғингарчилик бўлмайди. Шарқдан секундига 7-12 метр тезликда шамол эсади. Кечаси 8-13, кундузи 18-23 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, кечаси ва эрталаб баъзи жойларда ёмғир ёғиши мумкин, кундузи ёғингарчилик бўлмайди. Ғарбдан эсаётган шамол ўз йўналишини ўзгартириб, шарқдан секундига 7-12 метр тезликда эсади. Шамолнинг тезлиги айрим жойларда секундига 15-20 метргача кучайиши мумкин. Кечаси 7-12, кундузи 15-20 даража илиқ бўлади.\nРеспубликамизнинг тоғли ҳудудларида ҳаво ўзгариб туради, баъзи жойларда ёмғир ёғади. Тошкент вилоятининг 2000 метрдан баланд ҳудудларида қор кўчиши хавфи бор. Ғарбдан эсаётган шамол ўз йўналишини ўзгартириб, шарқдан секундига 7-12 метр тезликда эсади. Шамолнинг тезлиги баъзи жойларда секундига 15-20 метргача кучайиши мумкин. Кечаси 2-7, кундузи 10-15 даража илиқ бўлади.


ХТВ ўқув йили бошида айрим фанларни вақтинчалик ўтилмаслигини тавсия қилади. Бу ҳақда вазирлик Матбуот хизмати хабар берди.\nЎзбекистон Республикаси Вазирлар Маҳкамасининг 2020 йил 2 сентябрдаги 536-сон қарорига мувофиқ Ўзбекистон давлат консерваториясининг “Ўзбек мақом санъати факультети” ҳамда Ўзбекистон давлат санъат ва маданият институтининг тегишли таълим йўналишлари ва мутахассисликлари негизида Юнус Ражабий номидаги Ўзбек миллий мусиқа санъати институти ташкил...\n“Мусиқа ва санъат мактабларидаги таълим жараёнлари анчагина издан чиққан, таълим сифати пасайиб кетган, буни мазкур муассасалар кўплаб битирувчиларининг имтиҳонлардаги бугунги иштироки мисолида яна бир бор гувоҳи бўлдик. Бу дегани Маданият вазирлиги олдида бошланғич таълим тизимида ҳам кечиктириб бўлмайдиган кўплаб чора-тадбирлар...\nШуни қайд этиш жоизки, бугунги давр кишиларни нафс қулларига айлантириш учун бор найрангларини ишга солаётган давр сифатида тарихда қолади. Бунга шубҳа йўқ. Чунки инсонни фикрламаслик, ўз қадриятларини қадрламаслик ҳамда ватан туйғусидан воз кечишга ундаш, маънавият, мустақиллик, озодлик сингари сўзлар қадрини...\nShowing 161-179 of 2,432 items.


“(Эй Муҳаммад,) ўз жонларига зулм қилган бандаларимга айтинг: “Аллоҳнинг раҳматидан ноумид бўлмангиз! Албатта, Аллоҳ барча гуноҳларни мағфират қилур. Албатта, Унинг ўзи мағфиратли ва раҳмлидир. Сизларга азоб келиб, сўнгра ёрдам берилмай қолишидан илгари Раббингизга қайтинглар ва Унга бўйин сунинглар!” (Зумар, 53-54).\nМазкур оятнинг нозил бўлиш сабаби ҳақида кўплаб ривоятлар мавжуд. Ибн Аббосдан (розияллоҳу анҳу) ривоят қилинишича, бу оят ўзларининг зарарига иш (гуноҳ) қилишда ҳаддан ошган мусулмонлар ҳақида нозил бўлган. Улар жоҳилият даврида қилиб ўтган гуноҳларисабабидан имонлари ҳам, солиҳ амаллари ҳам мақбул бўлмайди, деб қўрқардилар.\nБаъзи муфассирларга кўра, оят мусулмон бўлишни хоҳлайдиган, лекин тавбаси қабул бўлишидан қўрққан Ваҳший ибн Ҳарб ҳақида тушган. Ривоятларга кўра, бу оят тушгач, Ваҳший мусулмон бўлган. Пайғамбаримиздан (алайҳиссалом): “Бу оят фақат Ваҳшийга тегишлими ёки барча мусулмонларга умумийми?” деб сўралганида у зот: “Йўқ, бутун мусулмонларга тегишли”, деб жавоб берганлар (Фахриддин Розий тафсири).\nЯна бошқа уламолар бу оят гуноҳи кабира қилганлар дўзахийлардир, дейдиган қавм ҳақида нозил бўлганини айтишади. Аллоҳ таоло бу ояти билан ўзи хоҳлаган кишисининг барча гуноҳларини кечириб юборишини билдирмоқда. Ояти карима қандай сабаб билан тушган бўлмасин, айни пайтда у осий-гуноҳкорларнинг тавбасига тегишли эканига шубҳа йўқдир. Демак, “Шубҳасизки, Аллоҳ ўзига шерик қўшганларниннг гуноҳини кечирмайди” (Нисо, 48) оятидаги қатъий ҳукм тавба қилмаган бандалар хусусидадир.\nАллоҳ таоло: “Бандаларим” деб марҳамат қилмоқда. Оятнинг давомида “Менинг раҳматимдан ноумид бўлмангиз” дейиши ҳам мумкин эди. Аммо У зот: “Аллоҳнинг раҳматидан ноумид бўлмангиз”, деди. Чунки “Аллоҳ” У зотнинг гўзал исмларидан энг улуғидир. Энди ана шундай улуғ исмга нисбат берилган раҳмат ва иноят ҳам шу исмга яраша буюк бўлиши керак. Шунингдек, Раббимиз гуноҳларни кечириши баёнида ҳам Ўзининг “Аллоҳ” исми жалилини зикр қилмоқда. Бу эса, раҳмат дарёси кенг, мағфират уммони чексизлигининг яна бир далилидир.\nОят матнида келган “исроф” мол-дунёни беҳуда совуриш маъносида машҳур бўлса ҳам, аслида, ҳар қандай ишда ҳаддан ошишни англатади. Мазкур оятда эса бу сўз жиноят, гуноҳ маъносида келмоқда. Яъни, гуноҳда ҳаддан ошиб, ўз нафсларига қарши жиноят қилган бандаларим! Аллоҳнинг раҳматидан умидингизни узманг, ноумид бўлманг, дейилмоқда.\nБу оят Қуръондаги энг умидбахш оят экани айтилади. Жумладан, ҳазрати Савбондан (розияллоҳу анҳу) ривоят қилинишича, Пайғамбаримиз (алайҳиссалом): “Менга дунё ва ундаги нарсалардан кўра шу оят суюклироқдир”, деб юқоридаги оятни ўқидилар. Шунда бир одам: “Эй Аллоҳнинг расули, ширк қилган кимса ҳам (кечирилади)ми?” деб сўради. Расулуллоҳ (соллаллоҳу алайҳи ва саллам) бир муддат жим қолдилар. Сўнг: “Огоҳ бўлинг, ширк келтирган ҳам”, дея уч марта такрорладилар. Лекин бу мағфират, бу афвнинг шарти имон келтиришва гуноҳларига чин дилдан надомат қилиб, уни такрор этмасликдир.\n“Албатта, Аллоҳ барча гуноҳларни мағфират қилур”. Ҳа, Аллоҳ таоло хоҳлаган кишисидан барча гуноҳларни кечиб юборади. Нақадар умидбахш оят! Аммо шу ўринда бир нарсага диққат қилиш лозим: умид бор, лекин бу яна гуноҳлар қилсам мумкин экан, дегани эмас,билъакс, энг кўп гуноҳ қилган кишилар ҳам имкон қадар тезроқ тавба қилиб, Ҳаққа юзланишлари керак, деганидир. Бу маъно мазкур оятнинг ортиданоқ келган икки оятда очиқ-равшан баён қилинган.\nАнас ибн Моликдан (розияллоҳу анҳу) ривоят қилинишича, Расулуллоҳ (соллаллоҳу алайҳи ва саллам) бундай дедилар: “Жоним измида бўлган Зотга қасам, агар гуноҳ қилсангиз, гуноҳингиз ер билан осмонгача бўлиб кетса ҳам, тавба қилсангиз, Аллоҳ таоло кечиради.Муҳаммаднинг жони измида бўлган Зотга қасам, агар сиз гуноҳ қилмаганингизда Аллоҳ таоло гуноҳ қиладиган бир қавмни келтириб қўярди. Сўнг улар мағфират сўрардилар. Аллоҳ уларни мағфират қиларди (Аҳмад ривояти).\n“Сизларга азоб келиб, сўнгра ёрдам берилмай қолишидан илгари Раббингизга қайтинглар ва Унга бўйин сунинглар!” Яъни, эй инсонлар, тавба қилиб Парвардигорингизга юзланинг, буюрганларига итоат этиб, Унга қайтинг! Унинг яккалигини тасдиқлаб, фақатгина Ўзига ибодат этиш ҳақидаги даъватини қабул қилинг. Инкорингиз сабабли азоб келиб сизларни тутмасидан илгари Унга итоат этинг, бўйсунинг. Акс ҳолда, бирор бир ёрдамчи ва мададкор келадиган азобдан сизни ҳимоя қилолмайди.\nБандамиз, бинобарин, баъзида беихтиёр хатолар қиламиз, гуноҳ ишларга қўл уриб қўямиз. Зикр қилинган оят-ҳадисларнинг маъносича, биз ана шу қилган ишларимизга чин дилдан пушаймон бўлиб, қайта қилмаслик ҳақида Парвардигоримизга сўз бериб, тавба қилсак, раҳмати ғазабидан устун Меҳрибон Раббимиз кечириб юбориши мумкин экан. Аллоҳ таоло барчамизга тавфиқ бериб, тавба йўлимизни осон қилсин ва раҳматига дохил айласин. Омин!\nИбн Касир, Қуртубий, Табарий ва Фахриддин Розий тафсирлари асосида Нўъмон Абдулмажид тайёрлади.\n“Ирфон” тақвимининг 2014 йил 2-сонидан олинди.


- Апр 19, 2017\nСавдо-сотиқ билан шуғулланиш шарафли касблардан биридир. Динимиз кўрсатмасига кўра тижоратда ростгўйлик, тўғрилик, мулойимлик алоҳида ўрин тутади. Инсонларнинг ҳаққига хиёнат қилмай, бир-бирини алдамай савдо-сотиқ қилган кишиларга охиратда Аллоҳнинг энг суюкли бандалари билан бирга бўлиш бахти насиб бўлади. Абу Саъид ал-Худрий розияллоҳу анҳудан: Пайғамбаримиз соллаллоҳу алайҳи васаллам: ”Ишончли, ростгўй савдогар (жаннатда) набийлар, сиддиқлар ва шаҳидлар билан биргадир”, деб марҳамат қилганлар (Термизий ривояти).\nТўғрилик деганда аввало, ёлғон, хиёнат, туҳмат, бевафолик каби қабиҳ ишлардан узоқда бўлиш тушунилади.\nМаълумки, ҳар қандай касбни пухта эгаллаш, ўз касбининг моҳир устаси бўлиш учун ана шу касбга тааллуқли илмни мукаммал ўрганмоқ керак. Ўз касбига муҳаббати бор инсон меҳнатдан чарчамайди, балки у роҳатланади. Меҳнатининг самарасини кўрганда барча чарчоқларини унитади. Касби туфайли атрофдагиларига ёрдами тегса, инсон ўзини бахтли деб ҳисоблайди. Демак, инсон ҳалол меҳнати билан ваъда қилинган улуғ савоблар, даражаларга эришар экан.\nДемак, савдо-сотиқ, тижорат билан машғул бўлган киши динимиз кўрсатган йўлга мувофиқ тижорат қилса, унга охиратда катта ажру мукофот бўлиши, хатто жаннатда пайғамбар-у, сиддиқлар билан бирга бўлар экан. Аммо унинг акси бўлса, ўзининг фойдаси учун ҳийла-найранг, алдамчилик, кўзбўямачилик ва ғирромлик қилса, динимиз талабларидан ташқарига чиққан бўлади ҳамда қиёмат кунида оғир ҳисоб китобга мубтало бўлиши муқаррар. Баъзи бир савдогарлар ўз молини ўтказиш учун ёлғон гапирадилар, ҳатто ёлғон қасам ичадилар. Бу савдонинг баракасини кетказади. Бошқа томондан бало ва офатлар етиши ҳам мумкин.\nҲаким ибн Ҳизом розияллоҳу анҳудан: Расулуллоҳ соллаллоҳу алайҳи васаллам: ”Олувчи ва сотувчи ихтиёрлидир. Агар бир-бирларига рост сўзлаб, молини айбини яширмасалар ўрталарида барака бўлади. Агар моллари айбини яширсалар ва бир-бирларини алдасалар, савдоларида барака кўтарилади”, дедилар (Бухорий ва Муслим ривояти).\nРасулуллоҳ соллаллоҳу алайҳи васаллам бир куни бозорда буғдой сотиб турган кишининг буғдойига муборак қўлларини тиқиб кўрсалар, буғдойнинг таги сал нам экан. Шунда У зот: “Бу қандай бўлди?”, деб сотувчига эътироз билдирдилар. Сотувчи эса: “Ҳозир ёмғир ёғиб ўтган эди, шунинг учун нам текканини тагига қўйган эдим”-деб узр айтди. Он ҳазрат: “Нам теккани устида тураверса бўлмайдими? Кимки ҳиёнат қилса биздан эмас”-дедилар.\nБаъзи бир ўлкаларга Исломни ёйишда мусулмон савдогарларнинг ўрни беқиёс бўлган. Кўплаб инсонлар мусулмон тижоратчилар сабабли исломга кирганлар. Хитой ерларига қарашли Шарқий Туркистон исломни мусулмон савдогардлар орқали ўрганганлар. Шу билан хитойликлар орасида ислом ёйила бошлаган. Мусулмон савдогарлар туфайли Ислом Индонезия, Малайзия, Филиппин каби Жанубий-Шарқий Осиё мамлакатларига етиб борган. Шри-Ланканинг жанубий ғарбида жойлашган Малдив ороли ва Вьетнамга ҳам исломнинг тарқалиши ортида мусулмон савдогарларнинг хизматлари катта.\nАфрика қитъасининг шимолидан тортиб марказий-шарқий ва жанубий Африкагача бўлган ҳудудларда ҳам исломнинг тарқалишига мусулмон савдогарларнинг ўрни ниҳоятда беқиёс.\nБироқ, қалб қулфларининг исломга очилишида тижоратчилирнинг хулқи қандай ўрин тутган?\nАна ўша биз улар ҳақида гапираётган тижоратчилар кўп ишлар қилмаган. Лекин улар Пайғамбаримиз соллаллоҳу алайҳи васаллам олиб келган хулқ билан хулқланган эдилар холос.\nБу хулқ Аллоҳ таоло ўз набиййиниوَإِنَّكَ لَعَلَى خُلُقٍ عَظِيمٍ “Сиз буюк хулқ узрадирсиз” деб мақташига сабаб бўлган хулқ эди.\nБу хулқ Расулуллоҳ соллаллоҳу алайҳи васалламнинг\nبعثت لأتمم مكارم الأخلاق\n“Мен ахлоқларнинг энг мукаррамларини мукаммал қилиш учун юборилдим” деган сўзларида жо бўлган хулқ эди.\nМасруқ розияллоҳу анҳу айтади: “Биз Абдуллоҳ ибн Амр розияллоҳу анҳу билан ўтирган эдик. У бизга: “Расулуллоҳ соллаллоҳу алайҳи васаллам фаҳш ишларни қилувчи ҳам фаҳш гапларни айтувчи ҳам эмасдилар. У зот:\nإن خياركم أحاسنكم أخلاقاً\n“Сизларнинг энг яхшиларингиз хулқи гўзалларингиздир, дер эдилар”, -деди” (Бухорий ривояти).\nЖобир розияллоҳу анҳу айтади: Расулуллоҳ соллаллоҳу алайҳи васаллам:\nإن من أحبكم إليَّ وأقربكم مني مجلساً يوم القيامة أحاسنكم أخلاقاً\n“Сизларнинг менга энг севиклигингиз ва қиёмат куни менга энг яқин жойда бўладиганингиз хулқи чиройлиларингиздир”, дедилар (Термизий ривояти).\nИсломда тижоратнинг ҳам ўзига хос ахлоқи бўлиб, у ҳақда Расулуллоҳ соллаллоҳу алайҳи васаллам шундай деб хабар берадилар:\nعَنْ مُعَاذِ بْنِ جَبَلٍ، قَالَ : قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ : (إِنَّ أَطْيَبَ الْكَسْبِ كَسْبُ التُّجَّارِ الَّذِينَ إِذَا حَدَّثُوا لَمْ يَكْذِبُوا، وَإِذَا ائْتُمِنُوا لَمْ يَخُونُوا، وَإِذَا وَعَدُوا لَمْ يُخْلِفُوا، وَإِذَا اشْتَرُوا لَمْ يَذِمُّوا، وَإِذَا بَاعُوا لَمْ يُطْرُوا، وَإِذَا كَانَ عَلَيْهِمْ لَمْ يَمْطُلُوا، وَإِذَا كَانَ لَهُمْ لَمْ يُعَسِّرُوا\nМуоз ибн Жабал розияллоҳу анҳудан ривоят қилинади: Расулуллоҳ соллаллоҳу алайҳи ва саллам шундай дедилар: “Касбларнинг энг яхшиси – тижоратчиларнинг касбидир. Улар гапирсалар ёлғон гапирмайдилар, уларга омонат қўйилса хиёнат қилмайдилар, ваъда берсалар хилоф қилмайдилар, сотиб олаётгаларини пастга урмайдилар, сотаётганларини бўрттирмайдилар, қарзларини беришни чўзиб юрмайдилар ва бировга қарз берганларида уни қистамайдилар” (Байҳақий ривояти).\nМусулмон тижоратчининг омонатдор бўлиши муқаддас динини кўрсатмаси ва топшириғи экан. Ривоятларда келишича Юнус ибн Убайд ҳар хил нархдаги кийимларни сотар эди. Баъзи кийим-кечакларининг нархи тўрт юз танга бўлса, баъзилариники икки юз танга эди. Бир куни ўзининг ўрнига дўконда жиянини қолдириб ўзи намоз ўқиш учун масжидга жўнабди. Шунда дўконга бир аъробий келиб тўрт юз тангалик кийим сўрабди. Унга икки юз тангалиги кўрсатилганда либос унга маъқул келиб уни сотиб олибди. Юнус ибн Убайд йўлда ҳалиги аъробийни учратиб қолибди ва либос ўзининг дўконидан сотилганини пайқаб ундан “Қанчага сотиб олдинг?” деб сўрабди. Аъробий тўрт юз тангага олганини айтгач Юнус ибн Убайд у либос икки юз танга туришини ва қайтариб олиб боришини айтибди. Аъробийнинг: “Биз томонларда бунинг нархи беш юз танга, мен розиман” деган гапига қарамай “Тўғрилик мол-у дунёдан яхшироқ” деб дўконидан икки юз тангасини қайтариб берибди, жиянига эса бу иши учун қаттиқ дашном бериб, уни инсофли бўлишга чақирибди.\nБунга ўхшаш воқеани Муҳаммад ибн Мундакир роҳматуллоҳи алайҳнинг ҳаётларида ҳам учратишимиз мумкин. У киши ҳам савдогарлардан бўлиб турли либосларни сотар эдилар. Бир куни ўрнига ёш бола савдо қилиб беш тангалик кийимни ўн тангага сотганлигини билиб қолиб харидорни излашга тушибди. Ахири топгач унга: “Ёш бола сизга беш тангалик кийимни ўн тангага сотибди” дебди. У одам розилигини айтганда унга қарата: “Биз ўзимизга раво кўрганимизнигина бошқаларда бўлишига розимиз. Энди ё ўн тангалик либослардан бирини олинг, ёки беш тангани қайтариб берай, ёки бўлмаса либосни қайтариб пулларингизни олиб кетинг” деб айтибди. Ҳалиги одам беш тангани қайтариб олибди ва одамлардан бу улуғ зот ким эканлигини сўрганида улар Муҳаммад ибн Мундакир эканлигини айтишибди.\nАллоҳ таоло юртимиз бозорларига Ўзининг баракотларини ёғдирсин. Барчамизга муқаддас динимиз кўрсатмасига мувофиқ савдо-сотиқ қилиб, бу дунё бахти охират саодатига насиб этсин.\nТошкент ислом институти “Таҳфизул Қуръон” кафедраси мудири,\nТошкент шаҳар “Новза” жоме масжиди имом хатиби\n6395 марта ўқилди\nДругие материалы в этой категории: « Абу Ҳанифа ва Имом Молик\tТўғри топганга икки, хато қилганга бир ажр... »\nҚалбларни поклаш сари: Гуноҳни орзу қилганни, дўзах орзу қилибди\nВАТАНГА ХИЁНАТ ОҒИР ГУНОҲ\nУрушган ака-укаларга эслатма\nЎзгалар молини ботил йўл билан ейиш ҳаромдир\nШОГИРДНИНГ УСТОЗИГА НИСБАТАН ОДОБЛАРИ\nДИНИМИЗ БИЗНИ ЭЗГУЛИК ВА ТИНЧЛИККА ЧОРЛАЙДИ\nИмом Мотуридий фаолиятига бағишланган халқаро анжуман ўтказилади\nБой бўлсам бахтли бўламанми?\nМўминаларга ибрат мўминалар: “Эй вафосизлар, эй ёрдам этамиз, деб ёрдам этмаганлар!”\nСабаб ва оқибат: ёки содир этилган хатонинг сабаби нимада, гуноҳи кимники?\nЖАҲОЛАТГА ЧОРЛОВЧИ ҒОЯЛАРДАН ОГОҲ БЎЛАЙЛИК\n“Оммавий маданият” хавфлари\nУялмаган кишидан нима кутасиз?\nОила мустаҳкамлиги - жамият тинчлигининг гарови\nНикоҳнинг тиббий ва руҳий фойдалари\nОлмани тишлаган қиз\nУламоларни яхши кўриш ҳам диёнатдандир\nМўминаларга ибрат мўминалар: “Валлоҳи, сизнинг хафа бўлишнгизга биз чидай олмаймиз”\nМЎМИН МЎМИН УЧУН КЎЗГУДИР\nЎз жонига қасд қилиш – КАТТА ГУНОҲ\nОСИЁ БИНТИ МАЗОҲИМ (мўмина малика)\nТАШҚАРИДАГИ ДУШМАНДАН ИЧКАРИДАГИ ЛОҚАЙД ИНСОН ХАВФЛИ\nАдолатга энг яхши таъриф қайси китобда?\n“Иншааллоҳ” ибораси Немис тилига киритилди\nБОЛАНИ УРИШ – ОДОБДАНМИ? ҒАЗАБ ҚУРБОНИ БЎЛГАН ЖАЖЖИ ҚЎЛЛАР\nФОЙДАСИЗ СЎЗДАН ТИЙИЛИШ


Халқ орасида кўпроқ уйғунлашиб юрсангиз, турли мулоҳаза ва фикрларга дуч келаверасиз: паст-баландни, яхши билан ёмонни кўриб хулоса чиқарасиз. Баъзан шу жараёнда ўзимиздаги салбий томонларни, йўл қўйган камчиликларимизни англаймиз ва афсусланамиз. Ҳаётимизни эзгулик томонга буришга, хатоларни тўғрилашга ҳаракат қиламиз. Бу фазилатлар юрагимизда муқим, турғун бўлмоғи керак… Лекин ҳамма ҳам шундай ҳолатга муяссар бўла оладими?\nОилаларимиз, турмуш тарзимиз хусусида гап кетгудек бўлса-чи, азиз юртошим?! Лоф эмасу қарийиб 70 фоиздан ортиқроқ оилаларда келин — қайнона, қайнотасидан (ҳозирги замонда эса куёв ҳам қайнота-қайнонасидан) норози. Икки томон ҳам бир-бирига озор беради. Туб моҳиятини ўйлаб, мушоҳада қилиб кўрсак ким ёмон?! Аслида, биз ота-оналар бунинг бош сабаби, асосий айбдори, десак хато эмас. Бунга шубҳа йўқ.\nКелин ҳам, куёв ҳам қайсидир ота-онанинг суюкли фарзандлари. Ўз айбимизни уялмай-нетмай келин-куёву ўғил-қизларимизга тўнкаймиз. Уларни биз ўстириб, тарбиялаганмиз-ку ахир. Қиз болани ҳам, ўғил болани ҳам вақтида ким ўз ихтиёрига қўйиб қўйди? Қиз ясаниб-тусаниб кўчага чиқаётганида: «Қизим, қаерга, ким билан боряпсан?» дея, бир оғиз сўрашни ким унутди? Уларни айтганини айтгандек, деганини дегандик ким муҳайё қилиб берди? Оддийгина рўзғор ишларини, тандирда нон ёпишу овқат тайёрлаш, бичиш-тикиш ва бошқаларни уларга аслида ким ўргатиши керак эди. Албатта, биз ота-оналар. Зиммамиздаги ана шу вазифаларни сидқидилдан бажармай туриб, фарзандларимиздан мустаҳкам оилани, тинч-осуда рўзғорни талаб қилишимиз қанчалик ўринли?\nБугун деярли ҳамма қизларнинг қўлида замонавий «сотка». Айримлари бир эмас, бир нечта йигит билан тинмай ёзишади, очиқчасига ҳиринглашади. Айримлари йигитлар чўнтагини шилиб, лақиллатиб, тағин битта пулдорнинг боласини топади-да, оила қуриб кетаверади. Энди ўзингиз ўйланг, шундай оила қурган йигит билан қиз ўртасида самимий муҳаббат бўладими?\nБундай келин қайнота, қайнонаси у ёқда турсин, ҳатто турмуш ўртоғини ҳам менсимай қўяди. Натижада оила гап-сўзлари секин-аста остона ҳатлаб кўчага чиқади. Ордан гап қочади, гоҳо ажрашишгача бориб етади… Қайнота-қайнонасини ёмонотлиққа чиқаради. Ҳатто вақти келганда ўз ота-онасига ҳам таъна қилади: «Cизларга, мени эрга беринг деган эмасман? Керак бўлса пул, мол дунёсига учиб, мени турмишга узатдингизлар?..» дея ўзини оқлайди.\nҲар бир йигит-қиз оила қураётганда бунинг қанчалик муқаддас эканлигини тушуниб етмаса, бундай ҳолатлар афсуски давом этаверади. Оила қургандан бошлаб куёв шу оилага раҳбар бўлса, келин эса бу масъулиятга елкадош бўлиб, оқила бекалик қилса — олам гулистон. Келин оила қурдими: шу хонадонни менинг уйим, шу рўзғор менинг вазифам, мени тўй-томоша билан эл олдига дастурхон ёзиб, келин қилиб олиб келганлар, деб ўйласин. Йигит ҳам энди уйланиб олдим, деб ўзини йўқотмаслиги, амалдор қайнотасидан мол-дунё, ҳовли, машина, лавозим умид қилмаслиги керак. Оиласининг тақдири, келажаги учун масъулият зиммасида эканини ҳис этиши зарур. Бундай пайтларда йигит кишининг ҳунарли бўлиши янада асқатади, янги оила ҳечам қийналиб қолмайди. Ота-боболаримиз ўғил уйлантиришдан олдин унинг бирор ҳунарни эгаллашига алоҳида эътибор қаратгани шундан.\nҚайтар дунё бу, ўғил-қизларим, келин-куёвлар! Бугун ота-она, эртага бобо-буви бўласизлар. Бугун яхши ёки ёмон ишлар қилган бўлсангиз эртага албатта сизнинг ҳам бошингизга тушади. Шундай экан, келин-куёвнинг, қайнона-қайнотанинг ҳам ёмони йўқ. Бунга иқрор бўлиш керак. Ёши улуғларни, ўзингиздан катта кишиларни эъзозлаб, эзгу ишлар давомчиси бўлиб, фарзандлар таълим-тарбиясига қаттиққўл бўлинг. Ўшандагина оилаларда тинч ва осойишта ҳаёт бўлади.


Тошкентдаги уйлардан бирининг подъездига 10 ойлик бола ташлаб кетилди » Ўзбекистон янгиликлари – Zamin.uz\nТошкент шаҳрининг Учтепа туманидаги кўп қаватли уйлардан бирининг подъездида тахминан 9–10 ойлик бола ташлаб кетилди. Бу ҳақда Facebook’даги «Потребитель.уз» гуруҳида маълум қилинди, дейилади "Даракчи" нашрида.\nХабарда айтилишича, болани участка нозири топиб олган ва уни тумандаги 3-сонли шаҳар болалар клиник шифохонасига олиб борган. Бугун, 18 май куни, ёки эртага шифокорлар болани тиббий кўрикдан ўтказиб, меҳрибонлик уйига юборади.\nБолани ким ва нима сабабдан ташлаб кетгани номаълум.\nБолани таниган ёки унинг ота-онасини билганлардан шифохона ходимлари билан қуйидаги рақам орқали боғланиш сўралади: +99871-2473019.


Инсон жамият билан ҳамнафас яшашга кўниккан. Ёлғизликда унинг орзу умидлари, мақсад муддаолари рўёбга чиқиши маҳол. Бинобарин, у кўнглининг ороми, наслининг давоми учун оила кўради.\n2012 йилга “Мустаҳкам оила йили” деб ном берилиши инсон , оила ва жамият равнақи йўлида қўйилган навбатдаги қадам бўлди. Оиланинг таянч нуқта экани конституцияда белгиланган: “Оила жамиятнинг асосий бўғинидир ҳамда жамият ва давлат муҳофазасида бўлиш ҳуқуқига эга “. (14-боб,63-модда).\nМуқаддас ислом таълимотида оила мустаҳкамлиги борасида кўрсатмалар келган. Қуръони Каримнинг бир қанча оятларида оила ва унинг аҳамияти ҳақида марҳаматлар бор.\nИслом динида оилга катта эътибор берилиб, уни қандай ташкил қилиш, оила аъзоларининг ҳуқуқлари фарзандлар тарбияси унинг аъзолари ўртасида чиқадиган келишмовчиликларни муолажа қилиш, умуман, оилавий ҳаётнинг барча масалаларига жавоб топпиш мумкин. Аллоҳ таоло Қуръони каримда марҳамат қиладики:\n“Унинг аломатларидан (яна бири) - сизлар (нафсни қондириш жиҳатидан) таскин топишингиз учун ўзларингиздан жуфтлар яратгани ва ўртангизда иноқлик ва меҳрибонлик пайдо қилганидир. Албатта, бунда тафаккур қиладиган кишилар учун аломатлар бордир” (“Рум”сураси, 21-оят).\nОила инсоннинг дунёвий саодатини таъминловчи қўрғондир.Оилада эркак кишининг маъсулияти алоҳида қайд этилган. Аллоҳ таоло Қуръони Каримда марҳамат қилиб:\n“Эркаклар хотинлар устидан (оила бошлиғи сифатида доимий) қоим турувчилардир. Сабаб – Аллоҳ уларнинг айримлари (эркаклар)ни айримлари (аёллар)дан (баъзи хусусиятларда) ортиқ қилгани ва (эркаклар ўз оиласига ) ўз мол-муликларидан сарф қилиб туришларидир” - деган.\nОила – инсоният тарихининг ҳамма даврларида жамиятнинг асосий бўғини бўлиб келаётган муқаддас даргоҳ бўлиб ҳисобланади. Ҳақ таоло ўзининг пайғамбарлари орқали оила масаласига алоҳида аҳамият бериб, унинг мустаҳкам бўлиши, ундан ўзланган мақсад юзага чиқиши учун ҳар қайси даврга мувофиқ низом ва қонунлар жорий этган. Аллоҳ таоло Қуръони Каримда уйланиб, оила қуриш пайғамбарларнинг суннати эканлигини таъкидлаб бундай дейди:\n“Дарҳақиқат, сиздан илгари ҳам (кўп) пайғамбарлар юборганмиз ва уларга хотинлар ва зурриётлар берганмиз” (“Рад” сураси, 38-оят).\nМустаҳкам ва саодатли оилада эр-хотин ўзаро тотув яшаши бир бирининг яхши ва ёмон жиҳатларини кўтариши, айб ва камчиликларини кечириши, тинч ва тотув яшаши лозим. Бу ҳақда Қуръони Каримда бундай дейилган:\n“Эй, имон келтирганлар! Сизларга хотинларни мажбурий равишда мерос қилиб олиш ҳалол эмасдир”. Яна уларга берган маҳрларингизнинг бир қисмини қайтариб олиб кетиш ниятида хотинларингизга тазйиқ қилмангиз! Агар улар аниқ бузуқлик қилсалар (бу мустаснодир). Улар билан тотув турмуш кечирингиз. Агар уларни ёмон кўрсаларингиз, (билиб қўйинки,) балким сизлар ёмон кўрган нарсада Аллоҳ (сизлар учун) кўпгина яхшилик пайдо қилиши мумкин”. (Нисо сураси. 72-оят)\nАллоҳ таоло барча жонзотларни, шунингдек, инсонлатни ҳам жуфт-жуфт бўлиб яшашга мос ҳолда яратган. Оила инсон зоти яратилганидан бошлаб давом этиб, инсоният тарихининг ҳамма даврларида ҳар қандай тузум, шароитда ҳам кишиларнинг асосий ва муҳим ҳамда шарафли ишларидан ҳисобланади.\nДарҳақиқат, Ислом дини ўз аёлларига нисбатан яхши муносабатда бўлган эркакларни инсонларнинг энг яхшилари қаторига қўшади. Бу ҳақда Расулуллоҳ (с.а.в) шунда деб марҳамат қиладиларки:\nАлбатта, ҳар тўкисда бир айб деганларидек, инсон зоти айбу нуқсондан холи эмас. Шундай экан, эркаклар ўз аёлларининг айбларини беркитиб, оиланинг бардавом бўлишлигини кўзда тутган ҳолда уларга панду насиҳат қилиб туришлик буюрилади.\nПайғамбаримиз (с.а.в.) марҳамат қиладилар: “Ҳеч бир мўмин ҳеч қайси мўмина аёлини ёмон кўрмасин. Агар унинг хулқ атворидан бирини ёқтирмаса, бошқа хулқини ёқтириши мумкин”.\nҲеч кимга сир эмас, бу дунёда ҳар қайси инсон вояга етиб, касб ҳунарга эга бўлиб, ҳаётда ўз ўрни ва келажагини аниқлаб, оила қуришни истайди.\nОила ҳаёти ҳеч қачон сидирғасига шоду ҳуррамлик, бахт саодатдан иборат бўлмайди. Турмушда ихтилоф ва ташвишлар, қийинчилик ва етишмовчиликлар, мусибат ва ғам андуҳлар керагича учрайди. Эр хотин биргалашиб қарши курашсагина уларни енгиш осон кечади, оила хотиржамлиги тезроқ қўлга киради.\nРасулуллоҳ (с.а.в.) Ҳажжатул Вадоъда эркакларга мурожаат қилиб шундай дедилар: “Аёллар ҳаққида Аллоҳдан қўрқинглар, дарҳақиқат улар сизнинг ёрдамчиларингиз бўлиб, сизларнинг улардаги ҳаққингиз шундан иборатки, сизнинг уйингизга сиз ёқтирмаган бирорта кимса бостириб киришига йўл қўймаслик. Бордию шундай қилсалар уларни жароҳат етказмайдиган қилиб урушиб қўйингиз! Ўз навбатида сизлар ҳам уларнинг яхшилик билан едириб, кийдирингиз”.\nДинимиз таълимотларида оила қуришга эркак ва аёл бирдек трғиб қилинган. Оила қурмасдан, таркидунёчилик йўлини тутиш қораланиб, бунинг акси бўлган никоҳ ибодат даражасига кўтарилган. Ҳазрати Пайғамбаримиз Муҳаммад (с.а.в.) никоҳланиш фақат ўзларининг суннати эмас, балки ўтган барча пайғамбарларнинг ҳам суннати эканини айтганлар.\nЖамият ҳаётида оила қуриб яшашлик нақадар аҳамиятли эканига ҳазрати пайғамбаримиз Муҳаммад (с.а.в.) таъкидлаб бундай хитоб қилганлар:\n“Эй, йигитлар! Сизлардан қай бирингиз оила қуришга қурби етса, уйлансин. Уйланиш номаҳрамларга кўз ташлашдан, бузуқликлардан асрайди. Қурби етмаган киши рўза тутсин, токи унга тўсиқ бўлсин”.\nДарҳақиқат, Аллоҳ таоло инсон зотини, у эркак бўлсин ёки аёл бўлсин, нафсий раҳбат билан яратган. Айни пайтда, ушбу табиий нафс рағбатини ҳалол, пок йўл билан қондиришни буюриб, никоҳни жорий қилган.\n“Тўртта яхши иш бор, улар пайғамбарлар суннатидан саналади: ҳаё, хушбўйлик, мисвок тутиш ва уйланишдир”, деб марҳамат қилинади. (“Ал жомеъ ас сағир”)\nШунга мувофиқ никоҳ орқали уйланиш ва оила қуриш, фарзандлар тарбиялаш кўп миллатларда бўлгани каби динимиз таълимотларида ҳам таҳкидланганидан муқаддас ҳисобланиб, ўзига яраша тартиб ва қоидалар асосида ташкил этилади.\nОила таянчи бўлган аёлларимизга чиройли муомала кўрсатиш, ширинсўз бўлиш ва ҳар томонлама яхшилик қилишимиз лозим, агарчи уларнинг феъл атворларида бирор ҳаракат ёқмаган тақдирда ҳам қўполлик қилмасдан, ширинсўзлик билан камчиликларини айтиш, уни тузатишга кўмаклашиш керак бўлади, чунки ҳар нарсада Аллоҳ таолонинг биз билмаган, ақлимизга келмаганҳикматлари бор. Аёлларнинг хулқларида бир эмас, бир неча яхшилик борлиги маълум.\nЮртбошимиз ташаббуслари билан эълон қилинган 2012 йил “Мустаҳкам оила йили”да оилаларнинг маънавий камолоти, моддий фаровонлиги, фарзандлар бахт саодати, уларнинг нурли келажаги учун давлатимиз истиқлол йилларида кўп хайрли ишларни амалга ошириб келмоқда. Ўз навбатида биз ҳам ҳазрати пайғамбаримиз Муҳаммад (с.а.в.)нинг: яъни “Яхшилик қилишни, меҳр шафқат ва меҳрибонликни оилангдан бошла” (Табароний ривояти), деган ҳикматли ҳадиси шарифларига мувофиқ оилани мустаҳкамлаш учун зарур бўлган барча эзгу ва савобли ишларни қилишимиз лозим бўлади.\nМазҳабимизнинг сўнгги мужтаҳидларидан бирининг мўътабар фиқҳий манбаларидан бўлган “Дуррул Мухтор” китобининг “Никоҳ фасли”да зикр этилганидек: “Одамзотга никоҳ ва иймондан бошқа, ҳатто жаннатда ҳам давом этади. Ҳар қандай шартнома маълум муддатдан сўнг кучини йўқотади, аммо бир бирларидан рози бўлган умр йўлдошларининг биргаликдаги ҳаёти ўлим билан тугамайди”.\nБунда, авваламбор, эр хотин, қолаверса, қайнона қайнота ҳамда уларнинг атрофидаги катталар оиланинг мустаҳкамлигига жиддий эътибор қаратиши лозим бўлади. Оиладаги унча мунча катта кичик гаплар, баъзи кечирса бўладиган хатоларга кўп ҳам эътибор бермаслик, ундан улкан иш ясамаслик лозимдир. Агар бундай қийин пайтларда муроса бузилса, ўзаро самимият чекинса, бирининг ташвишига иккинчиси томошабин бўлиб турса, бу оилада тотувлик ошён қуриши амри маҳолдир. Бир машҳур ёзувчи айтганидай, “Муҳаббат, бу бир бирига тикилиб туриш эмас, балки бир томонга биргаликда тикилишдир”.\nОила тинч тотув бўлса, ота она ўртасидаги муносабат самимият ва меҳр муҳаббат асосига қурилса, иншааллоҳ, фарзандлар одобли, билимдон ва ақлли, меҳнатсевар, иймон эътиқодли бўлиб тарбияланадилар. Демак, ёшларимизнинг ҳар томонлама соғлом ва баркамол этиб тарбиялаш, маънавият қўрғони бўлмиш оилани мустаҳкамлаш барчамизнинг бурчимиздир.\nХадичаи Кубро ўрта махсус ислом билим\nюрти мударрисаси Наргиза Адилова


Муваффақият калити: Ник Вуйчичнинг чегарасиз ҳаёти - Daryo\n15:00, 10.09.2019 32141\nМуваффақият калити: Ник Вуйчичнинг чегарасиз ҳаёти\nДунёга машҳур мотивацион маърузачи, филантроп, ёзувчи ва қўшиқчи — Ник Вуйчич яқин орада, 14 сентябрь куни Тошкентда нутқ сўзлайди. Ник Вуйчичнинг ҳикояси чинакам кучли одамнинг йўлидир. Унинг ҳикояси қатор тўсиқларга қарамай сизни қийинчиликлар ва умидсизликни енгишга, ўзингизга ишонишга ва бахт топишга ундайди.\nНик Вуйчич камдан-кам учрайдиган генетик патология — тетраамелия билан туғилган. Болада тўлиқ қўллар ва оёқлар йўқ эди, аммо икки бармоқли битта оёғи бор бўлган. Жисмоний ногиронлигига қарамай, бармоқларини жарроҳлик йўли билан ажратишгандан сўнг, Ник юришни, сузишни, скейтборд минишни ўрганди. У ногиронлар мактабга боришни бошлади, аммо тез орада оддий мактабга қатнади ва компьютерда ёзишни ўрганди.\nКатта қийинчиликларга ва бир қанча муваффақиятсизликларга дуч келган Ник ўн ёшида ўзини чўктиришга қарор қилади. Шу дақиқалар ҳақида у эслайди: «Мен сувга юзланишга ҳаракат қилдим, аммо бу ҳолатда қолиш жуда қийин эди. Мен ҳеч нарса қила олмадим. Аммо бу қисқа вақт ичида мен дафн маросимини аниқ тасаввур қилдим – бу ерда дадам ва онам бор... Ва мен уларга зарар беролмаслигимни, ўзимни ўлдиролмаслигимни англадим. Охир-оқибат ота-онамдан кўрган нарсаларим мен учун жуда катта муҳаббатдир».\n21 ёшида Ник Брисбендаги Гриффит университетини битирган. 1999 йилдан бошлаб у мактаб ва меҳрибонлик уйларида нутқ сўзлашни бошлади, тез орада бутун дунё бўйлаб ногиронларга ёрдам бериш ва хайрия қилиш мақсадида «Қўл-оёқларсиз ҳаёт» («Life without limbs») нотижорат ташкилотига асос солди.\nУ дунёнинг кўплаб мамлакатларига ташриф буюриб, мактабларда, университетларда ва бошқа ташкилотларда нутқ сўзлаб келмоқда. Ник 2,5 мингдан ортиқ парвозларни амалга оширди, бу умумий 6,5 ой ҳавода бўлишга тенг, беш қитъанинг 69 мамлакатида 3,5 минг оммавий нутқда иштирок этди. Бугунги кунда унинг аудиторияси 8 миллиондан ортиқ одамни ташкил этади. Онлайн аудитория эса дунё бўйлаб 1 миллиардга яқин одамни қамраб олади. Шунингдек Ник дунёдаги бир қатор йирик компаниялар раҳбарлари ва юқори лавозимли амалдорларга мураббий ва маслаҳатчидир.\nВуйчич орзуларнинг кучига ва мўъжиза юз беришига ишониб, бир кун келиб керак бўлади, деган умидда шкафида бир жуфт поябзал сақлайди. «Ҳаммаси орзудан бошланади! Ҳа, ҳар бир орзу ҳам амалга ошмайди. Аммо мен ўз мақсадларига эришган кўплаб одамларни кўрдим... Шунинг учун орзу қилинг. Ва катта орзу қилинг», – дейди Ник Вуйчичнинг ўзи.\nНик Вуйчич – латофатли рафиқасининг меҳрибон эри ва 4 фарзанднинг бахтли отаси. У нафақат тўлиқ, тўйинган ҳаёт кечиради, балки кўплаб одамларга иймон, умид ва муҳаббатга эга бўлишга ёрдам беради.\n«Чегарасиз ҳаёт» форуми Тошкентда\n14 сентябрь куни Тошкентда «Synergy» бизнес мактабининг «Чегарасиз ҳаёт» форуми бўлиб ўтади. Ушбу форум аудитория онгини 180 даражага ўзгартиради ва имкониятлар чегараларини кенгайтиради. Форумнинг асосий маърузачиси — афсонавий Ник Вуйчич. Бу даражадаги маърузачи биринчи марта Тошкентда нутқ сўзламоқда. Муваффақиятга эришиш ва ҳаёт ҳақидаги тасаввурларини яхши томонга ўзгартиришни истаган ҳар бир киши учун бу ажойиб имкониятдир.\nКайрат Малик, ОКМК харид ишлари бўйича бошқарув раиси ўринбосари:\n«Ник ҳақида фақат ижтимоий тармоқлардан эшитганман, лекин унинг нутқига биринчи марта борганимда менда бўлган биринчи фикр – у одам-табассум! Унинг табассуми кўплаб одамларни забт этадиган ёруғлик нурига ўхшайди! Агар сиз менинг ҳаётимни пиёла билан таққосласангиз, у бир пайтлар ярми бўш эди. Уни туйғулар билан тўлдириш керак эди ва мен Ник ҳаётининг ҳикоясидан қувват олдим! Кейин унинг китобини ўқиб чиқдим ва мен олган энг муҳим фикр: Яратганнинг ҳар бир одам учун ўз режаси бор! Бундай тушунчалардан кейин вазиятга бошқача қарайсиз!\nВа яқинда мен тўхтаб орқага қарашни хоҳлаган эдим. Одамларнинг ҳаётини кўриш, уларнинг қарашларини тинглаш учун суҳбатга бориш истагим бор.\nҲар бир киши ҳаётга бошқача қарашни, ўзига бошқача муносабатда бўлишни бошлайди! Биласизми, жуда кўп ақлли одамлар бор, сиз назариётчи бўлишингиз мумкин, аммо мен амалиётчи бўлишни танлайман! Буларнинг барчаси ўзингизни ушбу вазиятда қандай тайёрлашингизга боғлиқ. Агар сиз ўз фикрларингизни тўғри йўналтирсангиз ва аниқ белгиланган режа билан ҳаракат қилсангиз, бу вазият жуда ижобий натижа бериши мумкин! Энг муҳими, бундай вазиятларда интизомли ва сабрли бўлиш.\nМен 100—150 кишидан иборат бутун жамоам билан семинарга боришни хоҳлайман. Барчага боришни маслаҳат бераман, бу сизга қувонч келтиради. Мастер-классга келган барча одамлар ўзларининг саволларига жавоб топишини тилайман!\nЧипталар нархи: 150 минг сўмдан бошлаб\nЎтказиш санаси: 14 сентябрь\nФорум ва чипталарнинг нархи тўғрисидаги тўлиқ маълумотни илова бўйича олишингиз, шунингдек чипталарни ҳам сотиб олишингиз мумкин.\nЧипталарни Iticket.uz’дан олишингиз мумкин.\nТелефон: +998 94632 05 00\nМанзил: Юнусобод тумани, Ифтихор кўчаси, 1-уй, «Юнусобод-теннис» давлат теннис клуби


"Насаф" тўлиқ таркибда бўлажак учрашувга тайёрликларни давом эттирмоқда\n25 июль, 2017, 08:13\nИккинчи давра тайёргарликларини ўз қароргоҳида давом эттираётган Қаршининг "Насаф" жамоаси, бугундан тўлиқ таркибда машғулотларга киришди. U-22 терма жамоамиз сафига жалб этилган футболчилар ҳам бугундан машғулотларни бошлашди. Бу ҳақда клуб расмий сайти хабар бермоқда.\nМиллий терма терма жамоамиз сафидаги хорижий йиғиндан қайтиб келган футболчилари Акмал Шораҳмедов, Фарруҳ Сайфиев ва Баҳром Абдураҳимовлар бугун тикланиш машқларини бажаришди. Улар эртадан умумжамоа машғулотларига киришади.\nҚаршиликлар сафимига янги қўшилган Жасур Ҳасанов ва Умарбек Эшмуродовлар ҳам астойдил машғулотларда иштирок этишмоқда.\nЭслатиб ўтамиз, жамоамиз 28 июл жума куни Ўзбекистон Кубоги чорак финал жавоб учрашувини "Қўқон-1912" жамоасига қарши ўтказади. Тайёргарликлардаги асосий эътибор мана шу учрашувга қаратилган.


Tohir Malik - Соҳилсиз денгиз\nБисмиллаҳир Роҳманир Роҳийм. Алҳамдулиллаҳ, вассалот вассалом ала росувлиллаҳ. Амма баъд: Яратган Тангрининг марҳамати ва инояти ила улуғ мужтаҳид, беназир аллома ҳаётидан мухтасар ҳикоя айтмоққа жазм этмоқдамиз. Оллоҳ адаштирмасин. Мазкур турли китоблардан ўқиб билганларимиз ва муҳтарам уламоларимиздан эшитганларимиз асосидадур. Аслини билғувчи эса ёлғиз Оллоҳдир.\nИслом дини Туронзаминга мелоднинг 650, ҳижрийнинг ўттизинчи йилларида ҳалифа Усмон ибн Аффон даврларида етиб келгани тарихдан маълумдир. Кейинроқ, яъни ҳижрий биринчи асрнинг ўрталарида саркарда Саид ибн Усмон Жайҳундан ўтиб, Бухоро, Самарқанд, Насаф, Тирмизни фатх этмишдир. Сўнгроқ Уммавийлар ҳалифаси Абдумалик ибн Марвон саркарда Қутайба ибн Муслим бош лашкарни юборди. Қутайба ҳарб ишларини ниҳоясига етказгач, бу заминда лашкар қаторинда уламоларни ҳам қолдириб қайтди. Ислом дини дунёнинг бошқа ўлкаларига етиб борган бўлса-да, Оллоҳнинг марҳамати ила оламни ўзига қаратмиш уламолар айнан Туронзаминда туғилдилар. Шулардан бири Абу Абдуллоҳ Муҳаммад Абу Ҳасан Исмоил ибн Иброҳим ибн Муғийра ибн Аҳнаф Яздабиҳ ал-Бухорий ҳазратларидурлар.\nЗамондошлари бу зоти бабаракотнинг илмларини соҳили йўқ бир денгиз мисоли билиб, шараф тожига муносиб кўриб эдилар. Бу алломанинг мўътабар номлари ислом илми осмонида ёруғ юлдуз бўлиб чақнай бошлаганидан бери йилларнинг аёвсиз шамоли неча-неча номларни унут саҳросида қолдирди. Абу Абдуллоҳ Муҳаммад ибн Исмоил - ал-Бухорийнинг мўътабар номлари эса тарихнинг муборак саҳифасига ўчмас бўлиб зарб этилмишдир, валлоҳи аълам.\nМуҳаммад ибн Исмоилнинг ҳижрий 194 йили шаввол ойининг ўн учи, жумъа намозидан сўнгра Бухорода таваллуд топганлари хусусинда олимлар иттифоқ қилмишлар.\nРивоят қилурларки, Муҳаммад ал-Бухорий гўдаклик чоқларида кўзлари кўрмай қолур. Шунда оналари тушларида Иброҳим Ҳалиуллоҳ алайҳиссаломни кўрибдиларким, у зот: «Эй аёл! Кўп дуо қилганинг туфайли Оллоҳ ўғлингнинг кўзларини қайтариб берди», демишлар. Гўдак уйқудан уйғонгач, Тангрининг қудрати ила кўра бошлайди. Ислом илми равнақи учун сарф этилмоғи мақсадида бу кўзларга нур қайтарилган бўлса не ажаб?\nОллоҳ субҳанаҳу ва таоло гўдакка ўткир зеҳн, ҳадис ёдламоққа илҳом берди. Ал-Бухорий хазратлари ўн ёшларидаёқ кўп ҳадисларни ёд олиб уламолар суҳбатларида иштирок этмоққа ҳам жазм этдиларким, мактабдан чиқиб, Доҳилий ва бошқаларга хилоф қила бошлаганлари хусусинда ривоятлар мавжуддир. Бир куни Доҳилий ҳадис ўқиб бераётиб: «Суфён Абу аз-Зубайрдан, Абу аз-Зубайр эса Иброҳимдан ривоят қиладур», дедилар. Шунда Муҳаммад ибн Исмоил «Тақсир, Абу аз-Зубайр Иброҳимдан ривоят қилмаганлар. Агар сизда асли бўлса, бир мурожаат қилиб кўрурсизми?»-дейдилар. Шунда Доҳилий китоб кўриб, айтганларини ўнглайдиларда: «Тўғри танбеҳ берибсан, бўтам»,- деб ўн бир ёшли ал-Бухорийни алқайдилар.\nБўлажак алломанинг оталари Исмоил ибн Иброҳим замонанинг зукко ва тақводор уламоларидан бири бўлганлари маълумдир. Ҳаммад ибн Зайд ва имом Моликдан таҳсил олган бу тақво эгасининг «Менинг молимга ҳаром ёки шубҳали бирон дирҳамнинг аралашганини билмайман», деганлари машҳурдир. Оталарининг қазолари эрта келиб, бўлажак алломага тарбияни оналари бериб эдилар.\nАл-Бухорийнинг котиблари Муҳаммад ибн Абий Ҳотам Хомид ибн Исмоил ва яна бир одамдан эшитганларини баён қилиб дерларки, Бухорий дарс тинглашда тенгдошларидан ажралиб турар эканлар. Муаллимнинг дарсларини бир неча кунлаб ёзмас эканлар. Шунда сабоқдошлари: «Бу нима қилганинг, нега ёзмайсан?»- деб танбеҳ берибдилар. Буҳорий жаноблари эса кулимсираган ҳолларида «Қани, ёзганларингни кўрсатингларчи»,- дебдилар-да, дарсда эшитганларини ёддан ўқий бошлабдилар. Шу аснода ўн беш мингдан кўпроқ ҳадис ўқибдиларки, сабоқдошлари ёзганларидаги хатоларини ҳам тузатиб олибдилар.\nЁшлари тўққизга етганида Оллоҳ у зотга Қуръони Каримни тўла ёд олиш неъматини берди. Ўн олти ёшга тўлгунларига қадар эса ибн ал-Муборак ва Вақиънинг китобларини, шунинг баробаринда яна минглаб ҳадисларни ёд олганлари ҳақида ҳикоя қиладилар.\nВақтики етиб, Оллоҳ таборак ва таоло улуғ ибодатга чорлагач, оналари ва акалари ҳамроҳлигида Маккаи Мукаррамага, ҳаж сафарига йўналмишлар. Тоғу тошлар, чўлу биёбонлар, саҳро машаққатлари оша сафарга отланган ҳожилар учун йўл азоблари ҳам Оллоҳнинг бир мукофоти эрурким, улар талбия айтганлари ҳолда улуғ ибодатга ошиқдилар. Маккаи Мукаррамага интилаётган бўлажак алломани фақат ибодат эмас, тенгсиз илм хазинаси ҳам ўзига чорлаётганини билганмиди экан? Оллоҳнинг чақириғига кўзларда ёш билан «лаббайка!» деб хитоб қилиб бораётган бу йигитча она шаҳрига қарийб қирқ йилдан сўнг қайтмоғини ўйлаб кўрдими экан?.. Ёинки ҳар бир банданинг умр йўлида учрағувчи икки оёқли одам қиёфасидаги қузғуну газзандаларнинг унга ҳам даф қилмоғи мумкинлигини ҳис қилдими экан?\nУмрнинг азобли ва айни чоқда синовли сўқмоқларидан ўтган аллома шараф чўққисини забт эта олдилар, машоаллоҳ!\nҲаж ибодати ниҳоясига етгач, алломанинг акалари ва муҳтарама оналари Бухорога қайтмоқни ихтиёр этдилар. Муҳаммад ибн Исмоил эса илм олмоқ истагида Маккаи мукаррамада қолдилар. Ўша дамларда бу мукаррам шаҳар эътиборли илмий марказлардан бири саналмиш эди. Зам-зам булоғининг илоҳий суви вужуд чанқоғини босгани баробаринда олимлардан олинмиш сабоқ руҳ чанқоғи, илму маърифатга бўлмиш ташналикни қондирди. Аллома Маккаи мукаррамада устоз Абдуллоҳ ибн Язид ал-Муқрийдан илм олмоқлари билан бирликда Мадинаи мунавварага ҳам тез-тез бориб турдилар. Мазкур икки ҳарамда ўзларининг айрим асарларини битдиларким, бўлажак саҳиҳ тўпламга, яъниким, ишонарли ҳадислар китобига асос ҳам яратдилар. «Китобу асмои саҳоба» ҳамда «Тарих ул-кабир» шулар жумласидандир. Китоб битилмиш онларида аллома Мадинаи мунавварада, пайғамбар алайҳиссаломнинг қабрлари ёнларида эдилар. Ойдин тунлари ёзар эдилар. Тарихда у зот билмаган номлар оз эди. Лекин китобнинг узайиб кетмоғини хуш кўрмай мухтасарликни ихтиёр этдилар.\nРивоятларга кўра, Яҳё ибн Муъийн дебдиларким: «Тўрт тоифа кишидин яхшилик кутиб бўлмас. Ҳадис излаб, сафар қилмасдан уйида ўтириб олган киши ўшаларнинг биридир» Шунга кўра Ал-Бухорийдан аввал ва сўнг ўтган муҳаддислар бирон бир ҳадиснинг ишончли ёки ишончсиз эканини аниқламоқ мақсадида узоқ-узоқларга сафарларга отланганлар. Сафарлари чоғида тўқсон мингдан зиёд кишилар суҳбатида бўлган эканлар. Бағдод, Басра, Куфа, Миср, Шом, Хуросон, Ҳижоз... Имом Бухорийнинг муборак қадамлари етмаган шаҳарлар оз эди. Бу юртларга, бу шаҳарларга ҳазрат ҳадис ёзиб олмоқ ва ҳадис айтмоқ нияти билан ташриф буюрар эдилар. У зот олти юз минг ҳадис тўплаганлари ҳолда саҳиҳ ҳисобланмиш ҳадисларнинг юз мингтасини, заиф ҳисобланмиш «ғайри саҳиҳ» ҳадисларнинг икки юз мингтасини ёд олибдирлар. Марража ибн Ражаънинг «Имом Бухорий Оллоҳнинг ерда юрувчи мўъжизаси эди»,- деб таърифлашлари бежиз эмас эди.\nМуҳаммад ибн Исмоил ҳазратларининг муборак қадамлари қайси шаҳарга етмасин, алломани беадад иззат билдан кутиб олишар эди. Одамлар у зотдан ҳадис эшитмоққа иштиёқманд эдилар. Ал-Фирабий айтиб эканлар-ки, «Бир куни Бухорийни туш кўрдим. У киши Расулуллоҳнинг орқаларидан юрар эдилар. Бухорий Расулуллоҳнинг оёқ изларига оёқларини қўяр эдилар.» Мазкур тушнинг таъбирида ажиб ҳикматлар кўринадир.\nАл-Бухорий ҳазратларига нисбатан айтилмиш мақтовларнинг ўзи бир олам. Бу олқишларнинг асрлар оралаб бизларга қадар етиб келганлиги нақадар ҳақ равишда айтилганига далолатдир. Муҳаддислардан бири саналмиш Муслим устозлари ал-Бухорий ҳузурларига киришда «Эй устозларнинг устози! Эй муҳаддисларнинг ҳожаси! Эй ҳадисларларнинг иллатини даволовчи табиби! Ижозат берсангиз, оёғингизни ҳам ўпсам»-дер эканлар. Муҳаддислар ҳожаси, олимларнинг саййиди - йўлбошловчиси, яна - ҳадислар иллатини даволовчи табиб... Табиб хусусинда сўз кетганда ҳазрати Бухорийнинг айтганларини ёдлаш жоиз бўлур. У зотдан сўрадиларким: «Нечун муҳаддисликка қўл урдингиз?» Жавоб қилубдирларким: «Бир куни Расулуллоҳ (саллоллоҳу алайҳи васаллам)ни туш кўрдим. Қўлимда елпиғич ила у мўътабар зотни елпир эмишман. Мазкурни айрим таъбирчиларга айтиб эдим, дедиларки: «Сен Расулуллоҳдан ёлғонларни елпиб турурсан». Муҳаддислик тарихидан бехабар биродаримиз демоғи мумкинким: «Наҳот пайғамбаримиз сўзларида ёлғони бўлса?»\nГап шундаким, Расулуллоҳ(с.а.в.)нинг шарафли ҳадислари ўзлари ҳаёт эканликларида ҳали қоғозга туширилмаган эди. Бунга сабаб шулким, нозил бўлиб турилган ояти карималарга бу ҳадислар аралашиб кетмасин, деган эҳтиётда бўлгандирлар. Муҳтарам саҳобалар, сўнг эса тобеинлар муборак ҳадисларни ёд олиб соф ҳолда сақлаш ва халққа етказмоққа интилгандирлар. «Сўз», «ҳикоя» маъноларини англатувчи «ҳадис» фақатгина пайғамбар алайҳиссаломга, у зотнинг ҳаракатлари, амалларига ҳосдир. Шарафли ҳадисларнинг софлиги ислом олами учун ғоят муҳим аҳамиятга эгадир. Саҳобаи киромларнинг боқий дунёга риҳлат қилмоқликлари бошлангач, ҳадисларни тўплаб, китоб ҳолида тартиб бермоқлик эҳтиёжи туғилди. Бу қутлуғ ва масъулиятли вазифа дастлаб тобеинларга насиб этди. Саҳобалар - Оллоҳнинг расулини кўрмоқ, сафида бўлмоқ шарафига етган зотлардир. Тобеинлар эса саҳобаларни кўриш, ҳикояларини эшитиш саодати насиб бўлган, улардан Пайғамбаримиз алайҳиссаломнинг суннатиларини тўлалигича, соф ҳолида қабул қилиб олишга эришган бахтли мусулмон авлодлари ҳисобланурлар. Саодат асри ҳисобланмиш биринчи ҳижрий асрнинг адоғида ҳалифа Умар ибн Абдулазиз таклифи ила Ибн Шиҳоб аз-Зуҳрий бу таклифни биринчилардан бўлиб амалга оширдиларким, бу ҳаракатни ҳадис китобларини ёзмоқликнинг дебочаси демоқлик ҳам мумкиндир. Эҳтимол, дастлабки қадамлар бўлгани учундир, уламоларнинг баҳоларига қараганда, бу китоб ва ундан кейинги ҳадис тўпламлари муайян тартибга солинмаган, бобларга ажратилмаганлиги баробаринда Пайғамбаримиз алайҳиссалом ҳадислари саҳобалар ва тобеинларнинг фатволари билан бир оз чалкаштириб юборилмиш экан. Сўнгроқ Маккада Абу Муҳаммад Абдул Малик ибн Абдулазиз ибн Журайж, Яманда Маъмар ибн Рашид, Шомда Ибн Амр ал-Авзоий, Мадинада Молик ибн Анас, Куфада Суфён ас-Саврий, Хуросонда Абдуллоҳ ибн ал-Муборак каби муҳаддислар китоб тартиб этмишлар.\nАфсус шуки, вақт ўтиши билан асл, шарафли ҳадислар китоб ҳолида жамланмагани сабабли уларнинг қаторида ишончсиз, яъниким, носаҳиҳ, янада аниқроқ айтилса - сохта ҳадислар ҳам пайдо бўлубдур. Бу нохуш ҳолатнинг бир неча сабаблари бордурким, муҳтарам уламоларимиз уларни бундай баён қиладурлар: сиёсий ва фиқхий масалалардаги ихтилофларда ноҳақликни касб қилган фирқалар ёки гуруҳлар ўзларининг гўёким тўғри йўлда эканликларини исботлаш мақсадида Қуръонни ботил таъвил қилишга ва ўзлари тўқиб чиқарган гапларни «ҳадис» деб даъво қилишга уриндилар. Сохта ҳадис тўқимоқликда Рофиза мазҳаби тенгсиз бўлганлигига тарих гувоҳдир. Маълумким, Ислом динини барча хурсандлик ва шукроналик билан қабул қилмаган. Исломга қарши қора кучлар ҳарбий ва сиёсий қуроллардан ташқари динни қувватсизлантириш мақсадида ёлғон ҳадислар тўқиб тарқатиш билан ҳам машғул бўлганлар. Динга хизмат қилиш истаги кучли бўлмиш айрим кимсалар баъзи масалаларда илмсизликларини яшириш учунми ўзларича ҳадис тўқишдан ҳам қайтмадилар. Айримлар эса фақатгина ўзининг имомини кўриб, бошқа ҳақиқатлардан кўз юмиб, ўзгалар йўлини ёмонлаш учун ҳам ҳадис тўқиб юборавермишлар. Шуларнинг баробаринда амир ва ҳокимларга хушомадгўйлик оқибатида ҳам ҳадис тўқиш одатлари учрамишдир. Юқорида зикр этилмиш «ёлғон» атамаси мана шуларга ҳосдир. Таъбир жоиз бўлса, мазкурдаги «табиблик» ҳам шу ёлғонларни истеъмолдан чиқариб ташлашга қаратилгандир. Ислом оламининг поклиги учун ғоят муҳим саналмиш бу тадбирни амалга оширишда омматан муҳаддислар, хоссатан ал-Бухорий ҳазратлари «иймон - сўз ва амалдир» деган зотларнинг ривоятларигагина асосланмишлар. Улуғ алломанинг «Муҳаддис то ўзидан юқоридагилардан, ўзи кабилардан ва ўзидан қуйидагилардан ёзиб олмагунига қадар комил бўла олмас», деб ҳисоблаганлари маълумдир.\nҲижрийнинг биринчи юз йиллигига Исломнинг «саодат асри», деб таъриф берилса, учинчи юз йиллигини «ҳадис илмининг олтин даври», деб атамоқлик жоизмикин. Бу даврда ҳадис таълиф этиш соҳасида «муснад», «саҳиҳ» ҳамда «сунан» деб аталгувчи йўналишлар юзага келди. «Муснад» йўналишида биз Абдуллоҳ ибн Мусо, Имом Аҳмад ибн Ҳанбал ҳазратларининг меҳнатлари ила тартибга келтирилмиш ҳадис китобларини кўрамизким, уларда ҳадислар мавзуларга ажратилмай, ҳадис ривоят қилмиш саҳобаи киромларнинг ислом динини қабул қилган вақтларига кўра олдинма кейин жойлаштирилаверилган. Яъниким, жаннатий ҳисобланмиш ўн саҳобалар ривоят қилмиш ҳадислар аввал келтирилган. Сўнг Бадр жангида, сўнг Худайбийя жангида қатнашган саҳобалар, сўнг Макка фатҳ этилгач исломга кирганлар, сўнг энг кичик саҳобалар ва ниҳоят ровия аёлларнинг номлари берилгандир. Ёки исмлардаги алифбо қоидасига хос равишда берилган. «Саҳиҳ» деб номланмиш йўналишга улуғимиз имом Бухорий асос солганлар ва китобларига фақат ва фақат ишонарли ҳадисларни жамлаганлар. «Сунан» йўналишидаги китобларда эса саҳиҳ ҳадислар қаторида «заиф»ларга ҳам ўрин берилганким, бунларни Абу Довуд, Исо ат-Термизий, ан-Нисоий, ибн Можаларга хоссатан учратамиз.\nҲадисларни тўплаш бир машаққат бўлса, уларни саралаш, қай бири ишончли-ю, қай бири заиф эканини белгилаш беқиёс масъулиятга йўғрилган заҳмат эканини биз ожиз бандаларнинг ҳис қилмоғимиз мушкулдир. Шундай эса-да, бир-икки мисолга мурожаат қилмоғимиз ўринли бўлур.\nОллоҳнинг марҳамати ила ўзбек тилида «Ал-Жомиъ ас-саҳиҳ» китобининг тўрт жллди таржима этилиб нашр қилинди, Унда изоҳ берилишича, арабча асл нусҳадаги ҳар бир ҳадисда ровийлар (яъни ҳадис айтиб берувчилар)нинг исмлари тўлиқ санаб ўтилгандир, таржимон эса нима сабабдандир уларни санамоқликни маъқул кўрмаган. Таржимада баён қилинурким: «Яҳё ибн Саъид ривоят қиладирлар: «Умар ибн ал Хаттоб минбарда турганларида: «Расулуллоҳ (с.а.в.)нинг бундай деганларини эшитганман»-дедилар: «Дарҳақиқат, барча амаллар ниятга яраша бўлғусидир. Кимки ҳижратдан нияти дунё топмоқ эрса, дунёга эришғувси, кимки ҳижратдан нияти хотин олмоқ эрса, хотинга никоҳлангувсидир. Демак, не ниятда ҳижрат қилғанлиғи эътиборга олинғувсидир.» Китобнинг аслиятидан, муҳтарам уламоларимизнинг суҳбатидан бебаҳра ўқиғувчи мазкур ҳадис икки киши орқали етиб келган экан, деб гумон қилуви мумкиндир. Ҳолбуки асл нусҳада дейилмишким: «Бизга ал-Ҳумайдий Абдуллоҳ ибн аз-Зубайр ушбу ҳадисни айтди. У Суфёндан эшитган экан. Суфён Яхё ибн Саъид ал-Ансорийдан эшитган. У Муҳаммад ибн Иброҳим ат-Таймий менга хабар берди, деган. У эса, Алқама ибн Ваққос ал-Лайсийдан эшитган экан. Ҳазрати Умар ибн Хаттоб Расулуллоҳ соллаллаҳу алайҳи васалламдан қуйидагини эшитдим, дейди:» Кўринадурким, бир ҳадис то муҳаддис қулоғига етуб келгунига қадар олти кишининг гувоҳлиги орқали ўтиб келган. Буни илмда «Иснод» дейилур, яъниким, бу атама «тиргак, манба асоси» мазмунини англатур. (Буни «Санад» ҳам дерларким, «суянчиқ» маъносини берур. Ҳар икки атама «санада» феълидан олингандир ва деярли бир маънони англатур. «Муснад» атамаси ҳам шу кабидур) Ҳазрати Алишер Навоийнинг «Насойимул муҳаббат» асарларида шундай сатр мавжудким: «Дебтурки, мен уч юз минг ҳадис ёд билурмен юз туман исноди била». Бу ҳолда «иснод» бир-бирига ҳадис айтувчилар маъносида қўлланилгандир.\nУламоларимиз бермиш сабоқларга кўра, ровийларнинг исмлари шунчаки тиргак учун берилмагандир. Ровийнинг исми келтирулгунга қадар муҳаддис томониндан унинг ҳаёти йўли, насл-насаби, иймон-эътиқоли даражаси, адолатли экани, зеҳни-идроки каби кўплаб сифатлари ўрганиб чиқилгандан сўнггина унинг гувоҳлигида айтилган ҳадисга ишонмоқ мумкинми ё йўқми, деган масъала ҳал этилади. Умри давоминда озгина мурувватсизлик кўрсатган, ёхуд биродарларига нисбатан бепарво бўлган, динда бидъат пайдо бўлишига ҳисса қўшган, ёхуд ҳадис айтиб ҳақ олиб юрганларнинг деганлари қабул этилмаган. Ривоят қилмишларким, бир ҳадиснинг саҳиҳлигини аниқламоқ мақсадида ҳазрати имом Бухорий кўп кунлик машаққатли йўл босиб бир ровийнинг ҳузурларига борибдилар. Қарасаларки, ровий қочиб юрган отни ушлаш учун гўё этакларида арпа бордай қилиб алдаб чорлаётган экан. Ҳазрат имом Бухорий жониворни алдаган одамнинг айтганларига инониб бўлмас, деб изларига қайтган эканлар.\nРивоят қиладиларким, бир замон Самарқандда ҳадис илмининг тўрт юз нафар талабаси бор экан. Улар Бухорийни синаб кўрмоқ, имкон туғилса чалғитмоқ мақсадида етти кун йиғилиб бир режа тузмишлар. Сўнг муҳаддисни чорлаб Шомнинг иснодини Ироқнинг иснодига, Ҳарамнинг иснодини Яманнинг иснодига алмаштириб, атайин чалкаштириб айта бошлабдурлар. Ана шунда ал-Бухорий ҳазратларининг айтилмиш барча чалкашликларни ўз жойига қўйиб ёддан баён қилиб берганларини замон уламолари фахр билан ёд этгандирлар. Аҳмад ибн Адий ал-Ҳофизнинг битикларига кўра, Бағдод шаҳридаги ҳадис асҳоблари юзта ҳадисни матнларини ҳам, санадларини ҳам чалкаштириб, аралаштириб ўн кишига бўлиб бермишлар. Сўнг эса муҳаддисни синовга чорламишлар. Ўн киши атайин чалкаштирилган ҳадисларни айтиб муҳаддис ҳазратларини саволга тутмишлар. Ал-Бухорий берилмиш ҳар бир саволга «билмайман» деганча туравермиш эканлар. Шунда издиҳом аҳлининг бир қаноти дебдиким: «Бу муҳаддис чиндан ҳам ҳеч нима билмас.» Яна бир қаноти дебдиким: «Кўп нарса билар, ўзин атайин гўллик солар.» Савол оқимлари ниҳоясига етгач, имом Бухорий ҳазратлари дастлабки сўрағувчига қараб дебдиларки: «Сиз биринчи ҳадисни нотўғри айтдингиз. Тўғриси мана бундайдур...» Сўнг қолган тўқсон тўққиз саволга тўқсон тўққиз жавобни бирма бир ўнглаб айтубдурларким, мажлис аҳли ул зотнинг фазлини тан олмоқдан ўзга чоралари қолмабдур. Дерларким, хатоларни ўнглаб айтиш ҳофиз учун мураккаб эмас, ажабланарлиси шулким, ал-Бухорий биргина эшитишда барча хатоларни ёдлаб олиб, сўнг ўнглаб бергандирлар.\nИмомлар имоми ҳисобланмиш Абу Бакр ибн Ҳузайма гувоҳлик бериб айтурларким: «Бу осмон остида ҳадисни Муҳаммад ибн Исмоилдан кўра билувчироқ киши йўқтур.» Ҳофиз ибн Ҳожар ас-Сало демишларким: «Агар кейингиларда Бухорийни мақташ эшиклари очиладурғон эрса қоғозлар етмай қолур, нафаслар тоқат қилолмай қолур. Зеро у - соҳили йўқ бир денгиз эрур...»\nУлуғ алломаларга Тангри таоло томонидан инъом этилмиш яна бир фазилат мавжудким, бу уларнинг дунё бойликларига бефарқ қарамоқликларидур. Шулар каби ал-Бухорий ҳазратлари ҳам оталаридан қолмиш меросни муҳтожларга улашиб бермиш эканлар. Ўзларининг очлик азобини тотганларини, жисман озғин, ўрта бўй бу зотнинг айрим вақтларда бир неча бодом ёҳуд хурмога қаноат қилганлари хусусида ривоятлар битилгандир. Варроқа ёдламишким: «Бухорий билан ҳамсафар эканимизда бир хонада тунар эдик. У зот бир кечада гоҳи ўн беш - йигирма маротаба ўринларидан турардилар. Ҳар турганларида чақмоқ тошни олиб, ўт ёқиб, уйни ёритардилар ва ҳадисларни ёзар эдилар ва уларга белгилар қўйиб сўнг ёнбошлар эдилар. Мен устозга «нечун мени уйғотмай шунча ишни ўзингиз қилдингиз?» десам, «Сен ёшсан, уйқунгни бузишни истамадим»,-дер эдилар\nИшончли ҳадислар тўпламига тартиб бергувчи кимсанинг ўзи орифлик даражасидаги пок бўлмоғи жоизким, бу фазилат ҳам имом Бухорийда мавжуд эрди. Бухорий демишларким: «ўийбатнинг ҳаромлигини билганимдин буён ғийбат қилмадим.» Ривоят қилурларким, бир пешин намозидин сўнг нафл намозини ўқиб бўлишғач, у зотнинг кўйлакларини кўтариб қарашсаки, баданларининг ўн етти жойини ари чақибди. Шунда «Биринчи чақғанда намозни буза қолсангиз бўлмасми эди?»- деб сўрадилар. Имом дедиларким: «Бир узун сурани ўқиётған эрдимки, уни тамомиға етказмоқни хоҳладим.» Яна ривоят қилурларким, имом Бухорийга Абу Хасф юбормиш молларни келтирдилар. Бир савдогар келиб молларни беш минг дирҳам фойдасига сўради. Эртасига бошқа бир савдогар ўн минг фойда ваъда берди. Шунда имом Бухорий дедиларким: « Кечаги савдогарга бермоқликни ният қилған эрдим, ниятимга хиёнат қилмасмен.»\nИмом ал-Бухорий вақтики келса Исломни ҳимоя қилиш учун ҳарб илмини ҳам мукаммал эгалламиш эканлар. Камонбозликда моҳир эканлар. Айтишларича, ўқлари икки мартагина хато кетган экан. Бир сафар отган ўқлари кўприк понасига санчилиб уни бир оз шикастлабди. Имом бу ҳолни кўриб, уловдан тушибдилар-да, ўқни понадин чиқарибдилар. Сўнг дебдиларким: «Кўприк эгасига борингда айтинг: шикастнинг эвазига пулини олиб, бизларни жиноятдин озод этсинлар. Кўприк эгаси Хумайд ибн ал-Ахдар бу илтимосни эшитиб дебдики: »Абу Абдуллоҳга салом айтиб, денгким, сиз қилган ишингиздан озод экансиз. Чунки унинг ҳамма мулки сиз учун фидо эркан. Кўприк эгаси даъводан воз кечса-да, ўша куни атрофдан келганларга беш юз ҳадис ўқиб сўнг эса уч юз дирҳам садақа улашдилар.\nСафарларда ўтган йиллар ўз ҳукмини ўтказиб, умр кузаги яқинлашган кезлари имом ал-Бухорий Ватанга қайтмоқликни ихтиёр этдилар. Қасдалоний айтадиларким, у зоти бабаракотни кутиб олғони Бухородин бир фарсах нарида ҳам қуббалар ўрнатилмиш экан. Бухоро ўз фарзанду аржумандини улуғ эҳтиромлар билан кутиб олгани ҳолда ҳукмдор Ҳолид ибн Аҳмад ғаразгўйлар сўзини ўзига олиб ғайирлик дарвозаларини очмишдир. Муҳаддис ҳадис айтар чоқларида масжидларга одам сиғмай кетар экан. Ривоятларга кўра, йигирма минггача тўпланмиш одам эшитганларини бир-бирларига айтган ҳолда саф охиридагиларга етказар экан. Бундай шону шуҳрат ўзини аллома санаб юрмиш зотларга малол келса, ҳукмдорга қўрқув бермиш эдиким, оқибат ҳар икки томон тил бириктирмишдир. Ҳукмдор муҳаддисга чопар юбормишким: «Амирлар ва аларнинг фарзандлариға дарс берғайсен, «Тарих» ва «Жомеъ»дан ўқитғайсен»,-деб. Амрга жавобан дейилмишким: «Илмимни кимларнидир қўйиб, кимларгадир бермоқликни истамаймен. Камина илмни хор қилмағай. Китобларни кўтариб саройға бормасмен. Илмга келинади, илм ҳеч қачон бормас. Агар сенинг ва фарзандларингнинг илмга эҳтиёжлари бўлса масжидимга ёхуд ҳовлимга келиб эшитинглар.» Оқибат шу бўлдиким, ғайирлар фитна ясадилар ва шаҳарни тарк этимоқға мажбур этдилар. Улуғ муҳаддис Самарқанд сари йўналиб, Хартанг қишлоғига етганларида фитнанинг ҳануз бардавом этаётганидан хабар топдилар ва Оллоҳга муножот этиб дедиларким: «Йа роббимиз Оллоҳ! Ер шу қадар кенг бўлгани бирлан мен учун торлик қила бошлади. Мени ўзингга олғайсен!»\nИмом ал-Бухорий ийд рамазон кечасида, хуфтон намозидан сўнг фоний дунёни тарк этиб, Яратган ҳузурига йўналмишлар. Абдулвоҳид ибн Адҳам ат-Тувовисий айтадиларким: « Мен пайғамбар алайҳиссаломни тушимда кўрдим.У киши билан бирга саҳобалардан бир қанча жамоа бор эди. Расулуллоҳ биравни кутаётган каби бир тарафга қараб турмиш эдилар. У жанобга салом бердим, алик олдилар. Дедимки: «Йа Расулуллоҳ, кимни кутяпсиз?» У зот дедиларким:«Муҳаммад ибн Исмоилни кутмоқдамен». Бир неча кундан сўнг ал-Бухорий вафоти хусусинда хабар келдиким, ўйлаб қарасам, тушимда Пайғамбар алайҳиссаломни кўрган вақтимда жон таслим қилғон эканлар.» Ривоят қилурларким, имом ҳазратларининг муборак қабрларидан бир неча кунгача мушк ҳиди анқиб турмиш экан. Яна шундай бўлибдики, раият бу қабрдан табаррук сифатида бир сиқимдан тупроқ олмоқни одат этмишларким, қабрнинг очилиб қолмоқлиги хавфи туғилмиш ва шогирдлар туну кун қабрни қўриқлай бошламишлар. Аллома иймони ва илми туфайли жисмоний вафотидан сўнг ҳам яшаб қолди. Унга фитна ясаган ҳукмдор эса ҳалифанинг амри билан юзларига қора суртилиб сазойи қилинмишдир ва шаҳардан ҳайдаб чиқарилмишдир. Унинг жасади қузғунларга ем бўлмишдир. Исботким, илм аҳлиға қахр қилғанлар сира баракот топмағайлар, билакс, аларга Оллоҳ қахр қилғай.\nЎн уч куни кам олтмиш икки йил умр кўрган имом ал-Бухорий қалами ила тартиб берилмиш китоблар, Қасдалоний таърифича, қуёш етган жойга қадар етиб борди. Дунёнинг ҳамма ерини эгаллади. Унинг фазлини неча асрлар бери ҳеч бир зот инкор этмади. Имом аз-Захабий демишларким, «Имом Бухорийнинг «Ишонарли тўплами»(«Ал-Жомиъ ас-саҳиҳ») Ислом оламинда Оллоҳнинг китобидин сўнг турғувчи энг улуғ ва афзал китоб эрур. Агарчи бир киши ундан ҳадис эшитмоқ ниятида минг фарсах йўл босиб келгудайин бўлса, машаққатли сафари зое кетмас.» Юсуф ибн Мусо ал-Марвозий дебдиларким: «Басранинг жомеъсида эдим. Жарчи «Эй аҳли илм, Бухорий ташриф буюрдилар»,-деб жар солди. Эртасига муҳаддису ҳофизлар, фақиҳлару олимлардан бир неча мингги жам бўлмишдир. Бухорий дедиларким: «Эй Басра аҳли! Мен бир ёш йигитман. Мендин ҳадис айтмоғимни сўрадингиз. Энди мен сизларга диёрингиз аҳлидан шундай ҳадислар айтаманки, уларни аввал эшитмагандирсизлар.» Алломанинг бу имомга чексиз марҳаматларидан яна бири - ўз асрининг барча имомлари у зотнинг фазлини билдилар ва уни улуғладилар. Абу Умар ал-Харсоф демишларким: «Бухорийга ўхшаганин кўрмадим. У зот ҳадис илмини Аҳмаддан ҳам, Исҳоқдан ҳам, улардан бошқаларидан ҳам йигирма маротаба кўп билур. Ким у хусусинда йамон гап айтадургон бўлса, мендин унга минг лаънат! Агар мен бир ҳадис айтаётган вақтимда Бухорий келиб қолсалар, ҳаяжонланиб, қўрқиб кетар эдим...»\nКамина мухтасар баённи ниҳоясига етказиб, Набавий ҳазратларининг «Таҳзибут таҳзиб» асарларидаги сатрлар билан ҳатм қилғаймен:\n«Баён этганларимиз унинг фазилат ва сифат булоқларидин бир қанча ҳарфлардир (яъниким томчилар), унинг ахлоқу холат дурларидин бир сиқимгина халосдур. Жуда ҳам яққол ва равшан бўлгани учун шуларнигина санаб ўтдим. Аслида унинг фазилатларини санаб адоғига етиб бўлмайдур. Муҳофазасини дейсизми, тушуниш қобилияти дейсизми, илм таҳсилидаги ҳаракатлари дейсизми, зоҳидлигию муҳаққиқлиги дейсизми, пухталигию имконияти дейсизми, орифлигию аҳволу кароматлари дейсизми, қайси жиҳатдан бўлмасин, у зот мақтовга сазовор эдилар... Оллоҳ у кишидин рози бўлғай ва уни ҳам рози қилғай. Мен билан уни ва ҳамма асҳобларни ўзининг карам ҳовлисида жамлағай. Ва мендин ва бошқа мусулмонлардин унга комил мукофот ато этғай. Ва ўз фазли билан уни муҳаббатли қилғай. Омийн йа Роб ал-оламийн!»